url: =May 28 | A Maan Topa Pasian’ Sabbath Ni ~ MUC\nMay 28 | A Maan Topa Pasian’ Sabbath Ni\nAdmin 4:35:00 PM Articles, MISSION NEWS\nAgen nu: Cristina Vita Cavimbi Ferraz, 21\nAngola Gam (A moi Nungak khat gensak in)\nPastor khat’ innkuan sungpanin ka khangkhia a, tua munah Topa Pasian’ thu bek sinkha in, Ama’ Sabbath thu ka sin kha kei hi.\nKa pa pen Pasian’ nasem sia khat hia, biakna khempeuh thupi sim dingin hong hilh hi. Ahihhangin, Angola gam, Luanda khuapiaa Seventh-day Adventist pawlpi ah cikmah hunin a kikhawm ngei ding hilo hi. Adventist pawlpi thu a kigensiatna a zak manin amah lauthawnga, kei leh ka innkuanpihte hih pawlpi sungah ka luut dinguh hong khaam hi.\nKa nungak ciangin na sem dingin a dang khuapi khat ah ka lala, ka pano leh ama’ innkuanpih tawh ka omkhawm uh hi. Naseppih tampi tawh sunan ka neek simun, nisim Lai Siangtho thu ka sinkhawm uh hi. Adventist pawlpimi khat in Lai Siangtho thu sinna ah hong makaih hi. A dang thusin khempeuh in Sunday pen Topa Pasian’ ni hi ci-in ngaihsun uh hi. Amah in Sanini pen Lai Siangtho hong lah Sabbath ni hi khauhtakin hong gen ciangin ka lung hong buaisak hi. Sabbath thumaan theihbeh nuam kahihmanin Adventist pastor khat in Pasian’ thu a genteng a khumna DVD kop khat leh Adventist pawlpi panin akibawl laibu khat hong pia hi. Tua laibu ka sim baanah, a thugente zong ka et ka ngaih ciangin Sabbath ni Sanini in zui ding maw? Ahihkeileh Sunday ni-in zui ding maw? Cih kei aadingin buaina lianpi hong suak hi.\nNi khat, inn ka ciah ciangin meeltheihte khat in ka DVD sungaa Pasian’ thugenna na en na ngai hi. “Hih Pastorpa kua ahia? Thugen siam mahmah hilo maw. Lai Siangtho sungaa kigelh bangin gen hi ven” ci-in ka pano in hong dong hi.\n“Kei zong Lai Siangtho sungaa ki-at banglianin um in saang nuam ing” ci-in ka ngaihsuna, Lai Siangtho thu kei mahmah in sim ka kipan hi. Ka sim kawmkawm in mite ngeina tawh kisai khempeuh zuinawn loin, Topa Pasian’ deihna bek kan ding leh zuih ding ka khensatta hi. Inn ka ciah ciangin, ka pa leh pawlpi makaiteng tawh kimuhkhop ding ka kuna, ka muhkhiat Pasian’ thumaante amau ka hilhcian hi. Piancil 2:2-3 sungaa Topa Pasian in Sabbath ni a sianthosakna thu, leh Pai. 20:8-11 sungaa Thupiak sawmte Topa Pasian in a khutme tawh suangpeek nih tungah a gelhna thu ka gencian hi.\nTopa Zeisu in zong hih leitung ah Sabbath ni limtakin a zuihna thu leh vantung a kahtoh khit ciangin, Ama’ nungzuite in zong a zuihna thu amaute ka genphapha hi.\n“Banghangin hih thumaante i pawlpi sungah kihilh lo ahi hiam?” ci-in ka dong hi.“Pawlpi makaiten ni sagihni pen Sabbath ahihlam thei ciat uh hi” ci-in ka pa in hong dawng hi. Amaute’n Suanday a kizuihna thu ahang hong gen theilo uh hi. Ahizongin, Adventist pawlpi sungah ka luut ding amau hong khaam tentan uh hi.\nMakaipa khat in, “Adventist pawlpi sungah na luut leh tu aa na nasep na zaa ngah nawnlo ding nahi maw” ci-in hong gen hi. “Ka zaa ka ngahkik leh Lai Siangtho sungpan thumaante kong hilh dinga, Adventist pawlpi’ thuhilhnate kong gengen ding hi” ci-in ka dawngkik hi. Ka pawlpi lui makaite in kei pen amau pawlpimi khat ka hih lam leh Adventist pawlpimi hong suak ngeilo ding in Adventist pawlpi ah lai na khak uh hi. Ahizongin, Lai Siangtho thu ka sinzoma, Adventist Pastor khat in kei tui hong phum hi.\nTuni, ka nasepna ah Lai Siangtho thu sin hun sung tawntung Sabbath thu hong hilh tangvalpa tawh ka kiteeng hi. Ka nau pasal thumteng tui hong kiphum ahihmanin ka lungdam lua mahmah hi. Ka nulehpate’n zong Lai Siangtho thu sinsaan uha, amau zong a sawt loin tui hong kiphum dingin ka lamen hi. Ka nulehpa, ka nau pasal thum leh ka tanaute’n Lai Siangtho sungaa Topa Pasian’ deihna bang a kan nadinguh hehpihna tawh na thungetna uah hong phawksak un.\nTu quarter Sabbath 13na sumpi pawlkhat pen Cristina teenna Angola gam aa geelna sa innpi 4 lam nading, Luanda khuapi aa Adventist pawlpi sang zong a kihel, Adventist pawlpi biakinn khat, Belize khuapi aa tan nga pan tan 8 dong sang khat, Lombe khuapi aa ngaihsutna hoih kikumkhopna phualpi leh Huambo khuapi aa Angola gam’ Adventist university aadingin pasal bawda khat lam nadingin kizang ding hi.


timestamp: atn

url: =Gentehna hoih mahmah khat (nahun manpha) ~ Job Cinpi :: ZOMI DAILY\nposted on 31 October 2018 at 5:46 pm Lomkholna: JobCinpi, News\nNa sum neih 86,400 lak pan za khat za nih hong kiguksak leh heh lua kisa-in a om lai tul giat le zaguk valte zangin na sum tawm khat hong guksakte zong ding na hiam? ahih keh kitheihmawh bawl zaw lel ding na hiam?\nA hai lo buang in sum za khat za nih ngah kik nadingin tul tampi zang lo ding uh hi. Kilungnuamsak lel ding uh hi. Nang zong na kilungnuamsak zaw ding hi.\nTua hi leh, mihing nuntakna sungah ni khat sungah setkan 86,400 kinei hi. Tua lakah mi khatpeuh in setkan zakhat zanih sung hong hehsak, hong dahsak manin na nikhat buk sung khempeuh hehna dahna tawh beisak ding na hiam?\nKammal khat hangin ni khat bup lungkia, thanem, cih pen nang ading sup huai lua hi. Na hun tawmno hong kiguksak leh a tam zaw om lai cih phawk gige inla hong kiguksakte hangin a om lai hun tampite beisak kei in. mihing nuntakna pen zai mahmah hi. Na pelh nop nak leh pelh theih nading mun lianpi awng lai hi. Practical Dreams Job Cinpi (Zomi Laisiam nuamte)\nPrevious: Tulaitak Kawlgam Khuahun (31 Oct) ~ Pu Thangboi\nNext: Ngaihsun phapha ni… tha kipiak dan ~ Pau Khat Suan


url: =Brazil ah inndawl 24 aphakhat meikang in akicipsuk zaizai laitak Video kizaihkha, mi 1 si :: ZOMI DAILY\nposted on 2 May 2018 at 1:59 pm Lomkholna: Brazil, News, Sawltak, World\nBrazil gamsung Sao Paulo City sung aom inndawl 24 apha Building khat meikang in kicim a, mikhat in sihlawh in adangzong mi 3 bang mangcip cih AFP pan kiza hi. Tua 24-storey Building pen Tuesday zingsanglam in meikanggawp in akicim ahihi.\nAsuakta Survivors pawlkhat te genkhiatna ah zingsanglam ihmutlim mahmah laitak in meikang akipan hi a, kiimlehpaam ah meikuang vive in hong umcih zihziah in lauhuai mahmah ci uhhi. Naupang zong honkhatmah aomkha hi a, meikat akitheih ciangin kitaikek ngeingai cihi.\nBrazil Officials te genkhiatna ah hih Building sungah innneilo Homeless honkhatzong abucip, atualbialna uh cihi. Building pipen golmahmah, sangmahmah in inndawl 24 bang apha hi a, ahi zongin meikatna hangin asi pen mi 1 bek kici bilbel hi.\nCity security official Jose Roberto in agenkhiatna ah tua Building sungah aomding in Register abawlpen mi 250 hi ci’n genkhia hi. Tua aomzahding aki Register tawh akituat ciangin mi 1 si in, adang mi 3 pen amangcip hiding in aki ummawh ahihi.\nVideo: A 24-storey building used by squatters in the centre of Sao Paulo, Brazil’s biggest city, collapsed early Tuesday after a blaze that tore through the structure, leaving at least three missing.\nMeikuang pen zankimkhitdeuh in akipan kici a, manlangtak in kilawh zatzat ahih manin, Building avekpi in kuanggawp in anunung ah akiciplawh ahihi.\nFirefighters te genkhiatna ah zingsanglam 1:30am hunpawl in meikang om ci’n hongki zasak ahih manin, amanlang in kadelhpah uhhi. Aphual ah kitungpah himahleh aphual katun uhciangin inndawl 5 ciangciangbang meikuang ziahziahta hi ci’n genkhia uhhi.\nMore: Myanmar, Magwe Region sungah inn 150 meikangtum, mi 890 inn neinawnlo\nHih Building meikatna ah aphelhding in meiphelh mawtaw 57 leh Firefighter mi 160 kikuankhia ciliang hi.\nSao Paulo City pen Brazil gam ii Financial Capital khuapikhat hi a, Latin America gamsung ahzong mi tampi aomcipna ‘Most populous city” khat ahihi. Sawltak #zomidaily\nPrevious: Africa ah papikhat Humpi in apehlaitak Video ki khahkhia\nNext: Jackie Chan tanu Lesbian (numei leh numei omkhawm) ahih manin innpan ki hawlkhia\nZCD leh NLD Koi Mee piazaw ding


url: =Australia Pan Refugee 4 Combodia Ah Puak ~ Thu Tatuam (Siyin News)\nAustralia Pan Refugee 4 Combodia Ah Puak\nFriday, June 05, 2015 Refugee Taw Kisai No comments\nAustralia ngam ah suutpom (refugee) asawm Iran ngammi 3 le Rohingyate khat sia Australia kumhpi in, Combodia ngam ah June 4,2015 ni in puak uh hi. Amate sia Australia pan Combodia ngamah akia puak masa phitbel hi.\nIran 2 sia pasal hi aa, Rohingya sia se pasal khat hi in, International Organisation for Migration (IOM) in amuanhuaina mun khat ah puak ci hi.\nCombodia ngam athet vanleangtual pan mediate in paupui nuam ahihang angam uh ah anusiat innkuanpuite khualna taw zo nuam ngawl uh hi.\nHi thu taw kisai Australia kumhpi in Combodia kumhpi tungah panpuina $ 40 million le zatui man tu IOM tungah $ 15.5 million manh pia ci hi.\nTutuung asia se Australia ngam tungtawn in asang hi aa, Sen ngam pan le Vietnam pan amate thu taw ngaltai in Combodia ngam atheng Montagnards le Uighur minamte bangh sia amate ngam tek ah cia sak kik ngei uh hi.


url: =Penglam’ Tangthu ~ Zomi Folktale :: ZOMI DAILY\nposted on 2 July 2010 at 1:34 am Lomkholna: Article, History\nPenglam, pen sak lamte in “Sura” na ci uh a, tangthu minthang khat a na hi vang lak hi. Hmar gam lam pan khang lianin a lutang kiphumna zong om lai ci-in ki gen hi. Hmargam mah, Phulpi (Phurpui) kici khua gei-ah a suangphuh om kici hi.\n1. SAHANG TUAHNA THU: Nikhat Penglam lokuan dingin gamlak a apaina-ah sahang lianpi khat lampi-ah a tuak hi. Tua sahan lampi khakin na ding bembam a, sahang in Penglam pet nuamin ngit damdam hi. Pet nuam lua kisa a nget damdam leh Penglam in lau deklo-in a et gemgam kawmin “Kua uital vaklah na hia” cih sanin a paang a bet sak sawm leh sahang in Penglam laudek suailo a om amuh tak ciangin lau-in lampi pan gam sungah zuanin a tai hiau hi.\nPenglam inn hong tung limin a sahang tuah thu a zi’ kiangah a agen pah leh a zi in, “Maizen mah mah sahang in hon neek loh na kampha ve le. Kua uital sa na hi hiam sahang lauhuai pen tuak kha na hi. Tuban siah a gial peuh nalau ding ahi hi” cihsan hi.\nNikhat Penglam lokuan hong tun phetin a innkaa taangzom vua a zi’ nik gial bembam ki pho hong mu a “E! Hi lai-ah gialpha lua hilo maw. A gial peuh na kihtak ding hi ka zi in hong ci ahih teh” ci-in ngaihsun a, lau lua kisa-in mauciang tawn khat la-in a dawt gawp hi. A zi in “Tua ka nik sawpsiang bang nuam mawh a tua ci dawt keek gawp na hia” ci a atai leh aman “A gial peuhpeuh lau ding ci hilo na maw” cihsan hi.\nA vuh khit sate nasa kisa pau zong pau zolo-in a kize ngeingei bek uh a, Penglam in, “Tawvang ding kisa-in ki ze ta ngei ngei uh” cihsan zaw lai hi.\nNupite in, “Ka pasalte uh koimun hong tung ta ding uh hiam?” ci a a dot uleh Penglam in, “Uihthiling mual khawng hong tungta uh in teh,” cih san phiuphiau hi. Tua a cihna bel tuitaw lamah uih lutlut ta in teh a cih nopna ahi hi.\n4. MEIMATUM KHEI THU: Khatvei leuleu a zi in, “Penglam aw inn na ngak inla i nau na don in, kei lo va kuan ning,” ci-in lo akuan san hi. Sun lam hong ciangin nausen gilkialin hong kap a, a khemdan ding a thei kei hi; a lu khawng hong zawtzawt leh alusiip hong zawt kha-in “E Maizen ka nau gilkial ka sak leh meima tum nai tawm nei a phulit-lit ave le,” ci- in tua a lusiip phimin a kheisak tazen hi. Thuk khei sim ahi diam akhuak bang hong lawtin ki khei hak khalua a ve leh anai na tam lua man,” ci sim zezen hi.\nA nau si-in hong dai vingveng a,aman a nai ka salkhiak sak leh dam a ihmut lim mahmah ta a ve maw, ci zaw lai hi. A zi hong tun ciangin inau bang ci ahia cing si e,” ci a a dot leh Penglam in “Meima tum vei a ka na saal sak leh ihmu pah hithiat hi. Ci-in a zi in sawt ihmu sa a ava et leh ci na vot dik-dek ta a, Penglam kiangah hih i nau a si a ve leh, a bil khoih mah in avot dikdek hilo maw a ci hi..\nTua ciangin hong vui ta uhi. Khatvei khawsiatni khatin PuPeng gamlakah hong kuan khia-in khua vot mahmah a, vot salua-in a bil a khoih leh a votin na vot dikdek hi. Tuai ciangin “E hei hei, a hing hing ka kisak leh asi khat ka na ki hi mai mah a leh,” ci-in amah leh amah kivui dingin hanmual lam zuanin kintakin pai hi.\nHanmualah haan awng khat va mu zenzen a,tua han sungah lutin va lum leplap hi. Tua laitakin piteek khat a tate’ han veh dingin va pai zenzen a “Bawite aw bang na na ci ci uh hiam ?” A va cih leh aman “A damdam lah om ung ei, ,a sisi lah om ung ei” ci-in a na dawn leh tua piteek nu lau lua kisa veih teh liangin tai hi.\nPrevious: Kam Hau tangthu\nNext: Sialtang Tui lakna thu ~ Tual Khaw Mang @ Mangtal\nMeileng tungah numeikhat anikbawknuai pan Video azaihsim pen sangsia kici\nGalphual ~ Bob Tuangpi


url: =La teng lakah Zola mah ngaihpen ~ Pastor Zam Khan Lian :: ZOMI DAILY\nposted on 24 September 2017 at 10:09 am Lomkholna: Article\nLeitung ah minam khempeuh in La (song) kinei ciat hi. Tua minamte lak ah Zomite pen la hoih mahmah, la angaih mahmah anei minam khat ihi hi. Ih paunak ah zong, “La in thu hi a, thu in la hi” cih kammal inei hi. Hih Zola pen minam lateng lak ah athu thukbunpen leh angaihpen, akhum mahmah la hikha ding hi.\nZomite in lasak dan nam nih inei hi. Tua pen “Tualsuak la aw” leh “Solfa la aw” ahi hi. Solfa la aw pen mikangte la hi a, Tualsuak la pen Zomite’ Zola aw ahi hi. Tua ahih manin minam dangte la pen kampau malte ah la-in phuakin sa uhi. Ahih hangin Zomite in la aphuah uh teh, lakam vive ahi hi. Tua ahih ciangin minam dangte in la aphuah uh teh, athu hoihin angaih phial zongin ih Zola bangin lakam om lo hi.\nTua ahih manin mikang, mivom leh minam dang khempueh in la phuakin, la asaksak hangin lakam peuhmah omlo hi. Zomite in la phuakin ih lasakna lah lakam ineih bangin leitung ah lakam nei, minam om lo hi cileng zong kikhial lo phial ding hi. Ih Zo lakam pen thuthuk leh akhum mahmah, angaihpen kammal, amuibun mahmah khat ahi hi.\nMikangte in thuthuk genna kammal ‘idiom’ cih kamthuk khat nei hihtuak hi. Tua pen thugenna lam a , azat uh kammal thuk genna hi a, lakam thuk nei lo hi. Kawlte in zong palih lai cih khat nei uh a, kamthuk genna mah ahi hi. Hih Mikangte leh Kawlte’ neih kamthukte pen mikim in thei khinlo hi. Ih theih nop leh sinkul, kihilhkul hi. Sin leh kan a, kihilh theih namte ahi hi. Ahi zongin Zomite’ la neih lakam pen kihilhkul lo, sinkul lo, kan kul lo, atuam vilvelin Pasian in hong piak tuam lakam ahi hi. Kankul leh sinkul lo, hilhlohsa-in Zomite in thei ziau mawk hi. Pasian hong piak ih lakam pen thuthuk genna lam ah ala tawh pauna ahi hi.\nHih ilakam pen hilhlosa-in Zomi khempeuh in thei ziau khin, icih hangin mi khempeuh ii theihkim khit hilo zel hi. Bang hang hiam cih leh, akul mahmah hun, akisap mahmah hun laitak a lungdamna, dahna, kahna, lunglenna, haksatna, gentheihna, cihte’ a kipan, ithuak laitak hunin ilungsim sung pan hong piang tawm ziau thu ahi hi. Thuakna tuamtuam iphutkhakna panin lakam hong piang tawm ziau thei zaw hi.\nTua mah bangin khanglui papite in thu khat peuhpeuh agen uh ciangin la tawh kopin gen uhi. Zawlleng lawm kihelte zong akiho uh ciangin la vive tawh kiho-in la kipaih uhi. Zomite in lasak dan nam nih ineih – Solfa la awkaih leh Zola awkaih ahi hi. Tua ahih manin thuakna tuamtuam iphutkhakna hang a akiphuak la ahihnak leh solfa awkaihin iphuak zongin lakam vive hong suak ding hi. Zomite la phuah ahihnak leh, lakam kihel hamtang ding hi. Tua ahih manin, Zo lakam pen minam dangte’ la tawh akilamdang la namtuam ahih manin ingeina tawh kisai-in Zomi te’ minam la ahi hi.\nPastor Zam Khan Lian\nPrevious: Pope Francis Missa biakpiakna Yangon ah kihel theihnang kikupna leh khentatna\nNext: E-card bawltheihhun abeizawh Malaysia ah gamdangmi 14,000 kimankhin


url: =Tedim News (19 Mar 2016) :: ZOMI DAILY\nposted on 19 March 2016 at 9:56 am Lomkholna: News, Tedim, Zomi\n1. Tedim khuasung ah Innthak kinak lam mahmah hi. Taihinn tamzaw hi. GZA Declaration tangtung ding cih kil,amen hi (2020 ciang Taihinn hoih 500 kibehlap ding ) Kumpite Town Extension bawlna tengah zong kilamlam ta hi.\n2. CCJ Hall pen a Innsunpi te bulhto dingin gelgel ta uh hi.\n3. Kawlte tuibuah pawisungteng, pawlpi ciatpan thusinna tuamtuam kigeel ciat hi.\n4. Kumpi 2na ah Khamtung mikhat hong kikhel theih pen kilungdam ciat hi. Chief Minister ding kitel nailo a, kithei nuam mahmah ciat hi.\n5. Mawtaw lampi pen tu laitak leikhu sah mamah ei Gamdang pan hong ciahten muuk/naak tuam hong kiging pah vo\n6. Mawtaw pen Without akici License neilo hong tamkik a, Tedim ah zong tamsim ta hi.\n7. Kamhau tualpi kipuah, ki-uum, Thukhenzum athak kilam, SHS-2 athak kilam, Galkap tualpi zong kipuah khin\n8. Khuasung ah lmapi kipuah, hawklam kipuah\n9. Tedim AE Nu (Lamvuandoknu) pen Tedim ading hong deihsak mahmah, Budget angah nangin thubang ngengen ci. A piangthak mahmah khat hi. Tu khabeiteh Promotion tawh hong piatsan ding hi a, kilungnuam lotek hi.\n10.Kawl leh Tedim kal, Lamto setpi te in tawhsan a, Sretpi 10 valbang om hi. A puah navanglak te Bawlung tualpi ciacia in gol deda hi. I neutung pan kipan, Set tawh lampi bawl cih, tun kimu pan hi a, a enen nuammah kitam lai hi.\n11. Kumpi U Thein Sein makaih sungin khantohna tam veve hi. Lampi kibawl kawikawi hi. Handphone kitawi ngeingai ciat hi. Kumpi zumminn te hoih tuam mahmah hi. Kumpi thaklte’n bangteng hong sem ding cih kingak lah mahmah leuleu ei!\n12. Tedim khuapi Uk (AD) pa, Pu Go Suan Khai ( U Hang Cin Hau naupa) hi a, khuasung a ding noptuamna tampi om hi.\n13. Biakna lam ah, Khangno te sungah lawpthakna hong om hi. Tuiphum sung leh AG sung hipha deuhin ka mu hi.\nHizah cihphot ni ei\nPrevious: ZAM Thupuak :: 20 March 2016\nNext: Vondeih Kep Ding – 28 (Pau Khan Kap)


url: =Lim le Ceptehna (Signs and Symbols) :: ZOMI DAILY\nposted on 4 November 2014 at 11:25 am Lomkholna: Article, Biakna, SuanghDal\nOng pai ding, ong tung ding, ong piang ding thu khat ong thei sak pen kihilna (indicator) kici hi. Tua kihilna in ong piang ding ong tung ding ahong lak khol hi a, tua lahkholhna pen a lim (signs) kici hi. Tua a lim in a taktak pen pel loin ong tung ding hi. Meii bang hi leh guah zu ding a cihna hi. Meikhu bang hi leh mei kuang om a cihna hi ci-a, tua bang daan a, a kikhen khia thei lo meikhu (smoke) le mei (fire), meii (clouds) le guah (rain) thute ah ahong kihilna (indicator) in pel loin ahong tangtun nading lim (signs) ahi hi. Kawlgam Vaai gam, Maang gam, Zogam hi ta leh guah a zuk ding leh meii kaai hi. Mei a khut leh mei kicih om cihna hi. Mei a khut leh mei kicih om a, meii a kaai leh guah zu hamtang hi. Tua bangdan kihilna lim pen Lai Siangtho ah kammal zat in na kinei pha mahmah hi. Lim le nalamdang (Signs and Wonders). hi. Topa Jesuh in cina dam sak, misi tho sak, tua bang nalamdang sep theihna pen Pasian’ Tapa ahihna Lim (Signs) ahi hi. Pasian Tapa ahih manin zong amah bekin tua bang nalamdang a sem thei ahi hi. A lim le a taktak kizom tawntunga kikhen khia thei ngei lo hi. Kihilna Lim pen tua ahong piang ding thu tawh a patcil pek panin a kizom tawntung khinsa na hi a, tua bangdaan kizopna pen Pello-kizom (nonarbitrary) kici hi. A langkhat leuleu ah, a lim (Signs) le Ciaptehna (symbols) a kizat theihna kibang lo hi. Ceptehna pen symbol kici hi.\nPel loin, a kizom sak Lim (nonarbitrary signs) pen ceptehna (symbols) thu tawh ihkhen siam ding thupi mahmah hi. Mun khat, gam khat, thu gui khat ading beka a kizang thei lo kihilna pen ceptehna (Symbols) kici hi. Leitungah a taangpi a cepteh nadingin a kizang na pawlkhatte in, mawtaw lamlak mei (traffic code), Meileng lamkan ding theihsakna mei (railroad crossing indicators), Palik mawtawte’ zat a san a eng mei (flashing red or blue lights on police vehicles), kitengkhin cihna khutzungbuh (wedding rings), le gam ceptehna dial (national flags) te a hi hi. Ceptehna (symbols) khat pen mun khempeuh, hun khempeuh, thu khempeuh ah kizang kim thei lo hi. Kamdang khat in genleng ceptehna pen\nkhat bek tawh kizom tawntung thei lo a, a dang khat adingin zong kizang kawikawithei hi. Tuadante ah ceptehna (symbols) cih kammal kizang hi. Gentehna in, khutzungbuh pen kiteng khin cihna lahna in kizang a, ahi zongin khutzungbuh bulh khempeuh a kiteng khin cihna hi lo hi. Tua mah bangin mei san tawh ceptehna a lah ciangin lam kikan thei nai lo khawl ding (stop) cihna hi. Ahi zongin mei san (red lights) khempeuh ih muhna mun citeng ah khawl ding cihna hi lo leuleu hi. Ahi ta zongin mei san (red lights) le a san tawh kihilna lim (red signs) te pen mawtaw lam kanna tawh kisai ah kizang ahi hi. Gamdang mun khat ah mawtaw khat le khat ki-ot diamdiam thei nadingin mei naipak (blue light) zang uh, hi ci dih ni. Ahi zongin tua blue light mei naipak pen India te ading in vei lam ah awn in cihna hi dinga, Kawlgam te adingin taklam ah awn in cihna hi thei hi. Tua bangdan a utut dan a kizang thei ceptehna pen symbols kici hi. Signs kici lo hi.\nEimau ut dan le eimau zatnop zia lampi zui sakin ih zat nate pen symbols ceptehna kici hi. Hih bangdan a, ceptehna (symbols) le cepteh lahna (the things they symbolize) pen a tawntungin kizopna nei lo hi. Amaute gel kikal bek ah kizopna om lo hi, cihna hi. Meii le guah in a tawntungin kizopna nei-in amaute geel kikal bekah kizopna om hi. Sanna (red) le khawlna (stopping) a tawntung in kizom lo hi. Mipawlkhatte’ adingin na khutpi na lah leh hoih ei a cihna hi a, pawlkhat adingin na khutpi na lah leh ngap maw a cihna hi thei hi. Ahi zongin cepteh lakna in khutpi kizang tuak hi. Pawlkhatte adingin na khut mee na lah leh hong pai in na cihna hi a, pawlkhatte adingin na kidawm in a cihna hi thei hi. Ceptehna tawh theihsakna tua ceptehna (symbols) pen a zatna le a zeek zia kikhel khel thei ding hi. Symbols can be changed. Ahi zongin meikhu le mei, meii le guah kizopna pen kikhel thei ngeilo ding hi. Banghang hiam cih leh tua pen amaugel kizopna tawh a kizom tawntung uh hi a, tua pen kizop hamtangna thu (nonarbitrary) kici hi.\nLai Siangtho sungah Noah tawh leitung bup tuicin a tun nawn loh nading Pasian’ thuciamna lim (signs) pen sakhituihup ahi hi. Sakhituihup ih muh sial sial in leitung bup tuicin tung ngei a cihna ahih banah leitungbup tuicin tunna tawh kisia ngei nawn lo ding a cihna zong ahi hi. Thuciam thak sungah lenggah tui le khomun pen Topa Jesuh eite tangdingin a hong si ahihna a si le a sa tangin ih nek ih dawn na ah, si taktak sa taktak a dawn a nete ih hih loh hangin a taktak tawh a kizom thute a kipsakna in Lai Siangtho in Lim (signs) cih kammal na zanga, (symbols) na zang lo hi. Symbols ceptehna ii a kizat a kizeekna a tuam hi a, signs aLim tawh kizopna a tuam hi in, kibang lo hi. Signs pen kizopna kipneihna munte bekah kizang hi. Lim pen a taktak ahih pah lian nai loh hangin a taktak ii khu, a taktak ii meii, a taktak ciamna kip thupha laakna le a taktak si le sa tawh kizom khomun le lenggah ahi hi. A taktak kizopna thu tawh kisai hamtang hi. Khomun le lenggah pen si le sa taktak hong suak thei uh hi lozaw in, khomun le lenggah in a taktak thupiang, thuciamna le a taktak tawh kizopna lim (signs) hong hilh khol tawntung ahi hi. Meii kai leh guah a zuk pelmawh, mei a cih leh a khut pelmawh mah bangin Topa’ thuciamna limte zong tua bangmah in ahong kizom pelmawh ding ahi hi.\nPrevious: New Zealand gambup Zomite’ Khuado Pawipi a (4) veina nuamtak kizo\nNext: Tulaai Leitung Thuthang Tuamtuam Updates November 3, 2014\nTulaai leitung Thuthang Tuamtuam Updates August 24, 2014\nDahna Pulakna: Mangpha Pa Do Sawm Thang, Kum 46 (Ngaihte beh)


url: =Nu leh Pa’ kiangpan Laikhak – 2 :: ZOMI DAILY\nposted on 3 February 2016 at 3:00 pm Lomkholna: Article, Paukhankap\nDam in lai hong khak kik ungh. Ko zong Pasian hong kepna tawh dam kimtek ungh. Boih aw, lai takpi zong gelh thei nawn lo ka hih man un, kong gen nop zah zong hong gen thei lo, hong khak pahpah zolo hi ungh!\nNa omna peuhpeuh ah na lawm na gual te heh ding, a lungkim loh nadingin gam ta kha kei in maw! Napu napi te’ mai zong na muh theih na dingin a kilawm lo, kampau gamtatna te kidawm mahmah in maw!\nBoih no, ko na nu leh na pa tawh ka kikup theih zel uh thu khat hong gen leng, nang’ na bang ci ngaihsut tam cih bel thei sam kei ungh.\nTunung in, “ Nu aw, ken ki it pih kingah pih khat nei ing in no nong awi uh tam maw?” na cih thu hi. Ko maw napa tawh “ cik ciang i nau in ki itpih, ki ngaih pih hong nei tam, bang hun ah hong gen khia peuhmah tam” ci a kong ngak zawh uh sawt peuh mah ta hi ven. Ahi zongin nang kiang ah hong gen lo bek hi ungh. Hong gen le ung ka Nu leh Pa in hong anna sawl na cih khak ding ka lauh man uh hi. Ki it pih takpi, ki ngaih pih takpi na neih leh ko bangmah hong khen lo ding hi ung. Hoih tak na lawmngaih nu lungkim na dingin gamta in maw!\nInn pan na pai ma pek in zong na Pa in hong gengen na theih hi ven! Ko zong tun teek mahmah ta ka hih man un ka dam lai un zi nei le cin ut mahmah ungh. Ka mit un zong khua mu meel nawn lo in, kabeng uh zong nidang bangin khua za pahpah nawn lo ai maw! Ka khua muh deuh lai uh, kapil vang deuh lai un zi nei in ta nei le cin lunggulh hi ung. Ka khangual uh, ka lawm kagual teng bang un tuu bang tawi khin tek uh a, na Pakam bangin tuu-sawn a mu hi ta hi ven.\nNa lawmngaih nu peuh heh saksak kha kei in maw. Apai nop na mun khawng hong gen leh paipih pah dingin gel pah in. Bang hang hiam cih leh ko numei te pen no pasal te bang lo-in, lungnem zaw in khat guak vak ngam mengmeng lo hi ung. Khua sung khawng ah na vak khop uh ciangin hoih tak a khut pan in lenkip in maw. No kiang bang ah lamkan khial a, mawtaw taih a si, accident khawng lah tam ta buangin lampi khawng na kan uh tak ciangin na lawmnu a khut pan len in la, na pang ah koih in lamkan pih in maw! Deih loh pen in khat peuh in hong nawk kha, hong phul kha vat zongin nang hong nawk masak dingin na lawmnu na pang ah koih hamtang in maw! Kei zong numei ka hih manin hong gen khial sam lo ding hing. Inn aa na om lai bangin na heh pahpah leh na lawmngaih nu in hong telkhial ding ahi maw! Na lungsim duai sak in la, thu khat peuhpeuh ah heh pahpah nawn kei in maw!\nKa lung hih mawh khat ah bel gamdang ah lawm kingai te, kiteeng nai ta kei leh innkhan khat khawng saap khawm in a kiteng khin sa bang dan in a utut in gamta in, om khawm uh peuh ci zanzan ven, tua bang khawngin hong gam ta zanzan kei un maw. Nu nei lo, Pa nei lo lah hilo na hih man un tua bang gamtat hoih lo te, hong zui kei ta peuh un! Kua man hong mu kei, ka kiim ka paam ah kua mah hong thei om kei tah ci-in na ut bangbang un pheng gamtat kha kei un! Nang bel thu hong hilh leng nalung tom mahmah tawh tua bangin kong gen uh ciangin heh in na leh gamtat khak ding zong ka dip uh kua mahmah hi ven, boih! Kong itna uh leh kong deihsak na uh hong tel khial kei in maw! Ei bek hi kei, mi zong tua bangmah in om, tu hun khua hun pai dan hi peuh ci-in no leh no a hoih lo gamtat na panin na ki pengh sak khak ding uh zong ki dawm un maw!\nCih se leng, ko napa tawh ka kingaih lai, ko hun lai bangin na Pa te’n hong pi khit zawh kha khat sung bang, na Pa te’n ah giak ngam nai lo-in inn ah a giak lai hi ingh. Tua bel ko hun lai kong gen na mawkmawk hi. Nong zui zo kei uh zongin ko na Nu leh na Pa te om dan khawl dan hong thei le cin cih na tawh kong gen na hi.\nBoihno aw, tu-in ahih leh nang zong ki it pih kingaih pih a nei hi ta na hih ciangin ko na Nu leh na Pa muhna panin naupang bangin kongmuh uh hangin milak ah mi picing khat in hong ngaih sun ta ungh. Deihsak na tawh konggen thu te uh hong mang le cin khial lo ding na hi maw. Ahi zongin na zuih nop kei leh zong mipi cing khin khat hita hive cin, ko bang hong cih thei tuan ding…!\nKong gen thu te hong zuih zawh sawm in maw! Kong it man uh hi.\nNang’ na um tam maw!\nItna tawh kisai mi gengen gei khat!\n‘Kimuh cil phet in ki it pah, ki ngai pah lian’ aki ci pen e! Tua bang aom thei dia leh?\nKo na Nu le na Pa in um takpi hi ve ung. Bang hang hiam cih leh\n” Na pian ma pekpek in ko na’ng hong deih khin in,\nTuisik in na om lai na ngawn in nang’ thupha hong piapia khin hi ve ungh.\nNa suah ding ciangin nang’ tangin si ding ci leh zong, a kiging khin sa-in om in,\nNang’ kongmuh cil phet un hong it hong ngai pah hi ve ungh! ”\n“Miksi thovai peh cih thadah in, huih i hong limmut khak ding na ngawn hong phal lo hi ungh.”\nKong itluat man uh hi.\nNa Nu leh na pa\nPrevious: Tate’ theih dinga kilawm (1)\nNext: Malaysia na dam hiam ~ Lian Tuang


url: =Mailam ah Zomite kipumkhat natawh khantoh nading ~ Tungg Thang :: ZOMI DAILY\nposted on 16 January 2016 at 12:11 am Lomkholna: Article, TunggThang\nLeitung ah minam khat mah dingin Pasian in hong bawl ahi Zomite pen kithehthang loin, kigawm kik a mapang khawm in i sep khop ding hun hong cing ta hi. Kum zalom 21 sungah i lut taktak teh hih thupen a ngaihsut huai mahmah hong hita hi. Minam dang mimal tam khin ahi India leh Sen te bang hilo in a mimal in lakh 4 khawng bek apha Zomite pen i kikhenkhak ding dahhuai mahmah hi. Tua hi in Zomi khat pen i khahsuah ding, i nuaksak khak ding, i lausak khak ding kidophuai mahmah hi. Tua hi in thu pawl khat ensuk ni:\nZomite’ thu :: Zomite pen mi mawkmawk hilo in Pasian in hong teel minam khat i hihi. Bang hang hiam cih leh Missionary te in a mual a guam leh gam tampi kantan in Zomite omna mun leihoihlo gam ah hong paito uhhi. Hih pen Pasian in a kilanglo in a gelna khat hikei leh Zogam hong tun nading thu tam omlo hi. Tua hi in Zomite pen Pasian in hong nawl khin hideklo in hong zon minam khat sungah a kihelte ihihi. Tua hi in Zomi hihna ah kiphatsak nading thu lah omlo in, kineusak nading thu zong omtuanlo hi.\nPasian hang bek in kiphasak in, kiniam khiat ni. Zomite tha neemna pen kan lehang mi dangte pahtawi ding haksa a sate ihihi. Hazatna lam kitam neihzaw in deihsakna kineizo meello hi. Hih hazatna nusia in deihsakna leh pahtawina tawh mapang thei lehang i khantohna dingin hong ngak gige cih kigal muh thei hi. Zomite sungah a kisam pen in itna leh deihsakna mah hipen hi.\nLeitung ah hun paipi thum om a, tuate pen, a beisa (past), tuhun (present) leh mailam hun (future) te ahihi. Zomite’ sungah zong hih hun thumte lungngaihhuai hi. A beisa in bang teng piang a, Zomite bangci ahiam cih ngaihsun dih ni.\nA beisa hun pen thumuh hun leh kikhen hun ahihi. Thu kimu tek in hoih isak na peuh ah kitai kawikawi hi. Khat guak a tangtat zong i om a, a hon tat zong i om hi. Mi hau zong na om in, mipil zong na om uhhi. A hih hang a ngaihsut huai ah Zomi mihau masate tun koi lai tungta? Bangci ta? cih khuangaihhuai hi. Bang hang in Zomite’ hauhna pilnate kizomlo a hiam? A hau omlo maw? a pil omlo maw? ci lehang lah a om mah ahihi.\nMi khat lekhat ikikhen mah bangin i biakna i kalsuanna te ah kigawmtuah ding i ngaihsun khakei hi. Tua bangin ma i nawt a hih ciang i tungto hi. A beisa hun ah bang nusiat huai a bang pen mailam ah ken suk huai ahiam. Thu khat ah a beisa hun in i pu ipate na citak mahmah uh un tua tungtawn in min na ngah mahmah uhhi. Hih cihtakna pen nusiat khak loh ding thupi hi. Cihtakna pen mailam hun dongah keng suak ni. A beisa hun in no pawl, ko pawl ci a kigen hun ahihi.\nTu hun pen Khantoh hun leh kipumkhat hun ahihi. Kipum khat in kithutuahna tawh na i sepkhop ding lunggulh huai mahmah hi. Hih hun pen kum 2015 ciang target in nei lehang hoih ding hi. Kipum khatna tawh khantoh ding tumh lehang kua mah in hong dal/kham zolo ding hi. Tua hi in kipum khat nading lampi zong dih ni. Koi lampi zui lehang kipum khatna hong om ding ahihiam cih kan huai mahmah hi. Kei’ ngaihsut in ah deihsakna leh itna tawh thuakzawhna a kisam dingin ka tel hi. Minam tawm lai te ihih manin a kihuaii diamdiam lai ding mite i hihi.\nMailam hun pen Pasian leh Minam adingin sep hun dingin ka geel hi. Pasian in Zomi in hong piansak a lungkimlo cih peuh omthei mawkmawk hi. Hih thupen lungkimloh theih leh nial theih ahikei hi. Ngaihsun pha a san siam ding ahihi. Zomi ihihna pen ei’ teel hilo hi. I luahsuk ahihi. Tua hi a bang ci lehang mailam ah khangto semsem thei ding i hiam cih i zon ding kisamh ding hi. Minam abawl leh a piangsak pen Pasian ahihi. Tua ahih manin ei zong Zomi in hong piansakna ahang khat a om gige ahihi. Mailam ah i nuntak pih ding thu in itna tawh Pasian leh Minamte ading in sep ding kisam mahmah ding hi.\nZomite pen a pil, a siam mawhlo minam khat i hihi. Ahih hang in Zomite pianzia khat in a kihuai diamdiam minamte kihi khalo citciatse hi. Tua manin i khantoh zah ding leh i matut zah dingin in i hizo kei hi. A beisa Zomite thu tawm khat lungngaih kik huai hi. Zomi pen a pil, a siam, a nei a lam na om khinzo hi. Ahih hangin tua thute a kigui zuih hiam cih ngaihsut phat huai mahmah hi. Pilna, siamna, hauhna, liatna cihte khang khat bek a khom tawh i kibang hi. Sen (Chinese) te a khantoh mahmahna pen kihuh in kipantah siam uhhi. Ei mite pen kihuh in kipattah ding haksa asa ki-omlai hi.\nTua hi in kikoici pattah in, kihu in kidom ding ihi hiam cih kanto den ni. Bangin i thupha a kiguizuih ding hong khak ahi hiam? Khat om hikha ding hi. Kihazatna, leh midang thusimlo in neu muhna cihte pen i pu ipate’ sungah hong kizom suksuk thu khat ahihi. Tu in hih thute bang cih ding ihi hiam? Mai lam ah ikipawl theih semsem nadingin nusiat kul ding hi. Vaphualte’ ki-itnate keng ding hihang. Tang tatnate nusia in kipawl khop theihna lamah manawt ding hihang. Thumaan leh lam maan zong ding hihang. Thu maanlo pen sawtpi kikhomlo thei ahih manin sawtpi a kimangthei thumaan lampi zong in tot sawm dih ni.\nI khantohna ding leh i kipawl theih diamdiam nadingin lam thak zong ni. Ki-el kido nate nusia in ki-it, kipahtawina lamah ma i nawt kul tading hi. A beisa hun in Zomite kithu hilhnate in lausak in theihsakna lam ahi a, tu hun ciang in leitung bup in a zat kithuhilh zia pen lawpsak lunglutsak in thuhilhna lam hita hi. Mi a khangto te in kitai ngakngak cihte na tamzat nawnlo in thudam tawh, deihsakna tawh hilh zawta uh hi. Tu hun ciangin hilh ngakngak cih zong tam nawnlo a, lak in, makaih cih lam kizangh ta hi.\nTua hi in hih thute pen i minamte sungah a zat huai mahmah ding thu khat ahihi. ‘ Siam kei tak ciai’ cih kammal sangin ‘tawm hah kat lai o,’ cihte pawl dan kammal zat siam ding zong hong kisam ta hi. I Zomite sungah zong pilna leh siamnate khat lekhat kikhai lua mahmah lai hihang. A siamte’ pilna saang mahmah napi in tua a zuizo ding mipi kitawm lai hi. Zomite pen a pillo, a siamlo hilo in a mong a mukha nailo pawl khat i om man bek ahihi. Tua a mong, a bulpi mu peuh lehang mi a ban ding vive te ihihi.\nTua ahih manin ei Zomite i ki-it diamdiam theihna ding lampi thak zong ciat ni. A beisa hun a i neih nailoh ahoih thupawl khat zat sawm ni. A beisa hun a i zat thu hoihlo pawl khat sit khia in nusia ni. Itna leh deihsakna tawh Zomite adingin ma i pan nakleh ZOMITE HAN LUNG CIAM KHANGTO DIAM cih hong maan tading hi. A pahtawi huai te pahtawi siam in, a makaih huaite makaih siam in veina leh thuakzawhna, deihsakna tawh ma pang peuh lehang itna a zozo ding thusia omlo hi. Itna in na khempeuh zozo hi.\nHong lungkiasakthei kammalte pelh in tha hong piathei kammalte tawh i kizop diamdiam ding thupi pen hi. I kicinlahna te kikawk bawllo zaw in i siam na sun a omleh tha kipiak sawm ni. Siatmuhna (Pessimistic view) nusia in Hoihmuhna (Optimistic view) tawh kalsuan lehang ki-itna hong khangin, kimuhdahna in mun ngah nawnlo ding hi. Tua hi in a khak bel in kipumkhat nading leh khantoh nadingin ki-itna thu kipaih/kikhak ciatni Zomi uleh naute aw. Lai Siangtho in zong gen hi, ki-itna pen a tawntung a kip ding ahihi, na dangte a kiploh hangin (1Cor. 13). Tua hi a a tawntung a kimang ding itna khaici vawhin ciing ni. Tungg Thang (UB Fellow, Silliman University, Dumaguete City, Philippines)\nPrevious: Theihna leh Neihna ~ G.S Pau\nNext: Piedra luigei ah tusuk in kakap hi…


url: =Philippines aom US Embassy mai ah Bomb khat kimu in ki puakkhamsak ~ ZD :: ZOMI DAILY\nposted on 28 November 2016 at 5:56 pm Lomkholna: News, Philippines, Sawltak, World\nPhilippine gamsung Manila khuapi aom US Embassy gei ninbungsung ah Bomb khat kimu cih Reuters pan kiza hi. Tua Bomb pen akibawltawm “Home-made Bomb” te ci uh a, tuni Monday ni in aki mukhia ahihi. Police te’n atheih uhciang in Bomb vai athei Bomb Squad te velciansak uh a, puakkhamsak uh cihi.\nBomb apuakkhamma in Bomb Squad te’n apuakkhapsak ahih manin, hihhang in bangmah akisia, asi aliam omlo hi. Ahi zongin khuasungteng mawtaw awkcipgawp, Traffic Jam gawp saktuam hi.\nUS Embassy sungahzong nasep ngeimah bangin kisemkik a, apualam ahzong Visa vaitawh Filipinos te mi 10 valkhawng kigual uhhi. Hih Bomb vaitawh kisai US Embassy panin thunei te’n bangmah genkhiatna Official in neinailo uhhi.\nRelated: Malaysia misi luanghawm sungah RM20,000 manneiding vankham kimu\nManila Police Chief khat ii genna ah hih vaipen zingsang 7am hunin lamdung ninphiat khatin hong zasak cihi. Mobile Phone alui khat panin datkhau Electrical Wire asan leh avom tawh akizom vankitun khat om cihi. Tuapen Bomb hiding in ummawh ahih manin Police te zasakpah in, tuapan in aki mukhia cih kiza hi. ZD Sawltak #zomidaily\nPrevious: Pope Francis leh AirAsia neipa Tony Fernandes te kimu khawmding ~ ZD\nNext: Guatawn khattawh akisatgawp Video tulaitak minthang mahmah ~ ZD


url: =ZAM Thupuak :: 30 Dec 18 (Kidawm ciatni) :: ZOMI DAILY\nposted on 29 December 2018 at 2:47 pm Lomkholna: Malaysia, News, ZAM, Zomi\nLUNGDAM KOHNA: Abeisa 2018 sung Malaysia a om Zomi te ih ki makaihna, kalsuanna ah hamsatna, gentheihna, ze-etna omlo hilo in, tuate sungah a nungta Pasian in ih thuaklah ding hamsatna, gentheihna, ze-etna tuamtuam hong thuak saklo in hong ompih tawntungin gualzawhna hongpia Pasian in minthanna, vangliatna leh ukzawhna te tang tawntung ta hen! 2018 sung tawntung ah Pawlpi siate, khua makai te leh mimal mahmah in nakpi tak in mapang khawm in ih sep na hangin lawhcin na leh sep zawh natampi tak om hi.\nHi bangin mapang khawm in I sepna te hangin a kalsuan zo leh a ding zo I hih manin zong nakpi takin lungdamna thu kong pualak khia uh hi. Tua ban ah mailam hun te ah zong khut kilen in mapang khawm toto lai dingin zong a kuama ciat kong zawn phapha uh hi. A diakdiak in 2018 kum sungin ZAM zum adingin veina taktawh citpiakna hong nei te anuai a bang ahi hi.\n2. Thawng Cin Hau (Hiangzing) RM50\n3. ZCF– Canaan RM100\n4. Dimlo Khua Kipawlna RM50\n5. Victorious Living Assembly (Myanmar) RM100\n6. Tual Lian Pau (Buanli) RM50\n7. Pau Khai (Vangteh) RM50\n8. Cherry Store (KL) RM50\n9. Zomi Christian Assembly RM200\n10. Rev. Hang Khen Dal te innkuan RM150\n11. Bethel Christian Church-Sungai Long RM50\n12. Nang Sut Kim RM50\n13. Do Thawn Kham (Tuilangh) RM30\n14. Zam Sian Dong (Mualbeem) RM50\n15. Manna Zomi Christian Church (MZCC) RM500\n16. Sian Tung (Phaileng) RM100\n17. ZBC-Malaysia Pawlpi RM50\n18. Dr. Ciin Sian Khai (Tuimang) RM100\n19. Tuan Sian Khual (Gamlai) RM50\n20. Sia Dal Khan Khai (Vangteh) RM50\n21. ZCF-Canaan Pawlpi RM100\n22. Pa Tha Piang te innkuan (Tuithang) RM50\n23. Pau Sian Muang (Kahgen) RM50\n24. Thang Lian Khup RM50\n25. Aung Nan Daw annsai RM200\n26. Gin Khen Mang RM500\n27. Buanli Khua Kipawlna RM100\n28. Sian Hawm Sang (Buan) RM50\n29. Dal Sian Hung Ministries RM50\n30. Raymond Thang Tung Nung (Saizang) RM50\n31. Thang Kap Sing (Tongsial) RM20\n32. Sian Hawm Sang RM50\n33. Thang Deih Pau (Lailo) RM50\n34. Nang Khaw Khup RM20\n35. Khai Go Cin (Talek) RM20\n36. Gin Lam Cin (Buan) RM50\n37. Mualpi Innkuan-Malaysia RM200\n38. Thang Suan Piang (Tuithang) RM50\n39. Peter Mang Suan Khual (Tedim Suangpi) RM50\n40. Sia Suan Dot Pau (Laaitui) RM50\n41. Kam Do Piang (Fartang) RM20\n42. Nang Khan Khup (Bukphil) RM20\n43. Rev. Timothy Pau Sian Piang RM50\n44. ZCF-Bethany Pawlpi RM50\n45. Langh Khan Hang (Lailo) RM50\n46. Khup Khan Pau (Tuizang) RM20\n47. Gin Lo Piang (Haupi) RM50\nMalaysia a om Zomi ten kumsim a i bawl den i minam ni sawtloin hong tung ding hita hi. Abeisa kumte mah bang in tukum zong thupitak leh picing takin bawl theih nadingin 12 November 2018 in ZAM zumpi ah kimuh Khop na kinei hi. 2019 zong nopcitak leh picingtak a i bawl zawh na’ng sum leh pai tampi hong kisamding a hih man in muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tampi mah kisam a i pankhop ngeina bangmah in tutung zong Khua kipawlnate panin RM 200 leh biakna Pawlpite pan in RM 300 tawh mapang khawm dingin I kizawn hi. ZOMI NAM NI ADING\nPANPIH NA HONG PIA TE\nZEC CHERAS SANG PAN TANGKO NA\nZEC-Cheras ah sangkah nuam sangnaupang te January 02, 03, 04 2019 nite ah sun 12:00 pan nitak nai 6:00 sungin sang kiap thei ding hi. January 09 2019 ni in sang kihong kik ding hi. Contact : Sm Nuam 017 283 4101\nZEC-Talalla leh ZEC-Maharajalela sangah a kah nuam sangnaupang te in 03,04 January 2019 nite ah sang kiap thei ding a, 10 January 2019 ni pan in sang ah kilut thei ding hi. Hih sang vai tawh kisai in telbeh nop a om leh Contact : Sia Pau – 016 359 2048 Sia Mung – 018 662 5141\nZomi Nam Ni muakna in kumsim ih neih zel ahi Zomi Cup hun hong tung ding hi ta hi. Zomi Cup lut man pen RM800 leh Deposit RM400 hi ding hi. Min sazian piak nunung ni ding pen 13 January 2019 (Sunday) hi ding a, 14 January 2019 ni-in Group khenna kinei pah ding hi. Kimawl ding hun pen February 5-8, 2019 sungin kimawl dingin kikhentat hi. Amun ding tawh kisai leh vai tuam tuamte Team makaite tawh kimuh khop hun ah hong ki pulak khia ding hi.\nTonzang khuami Mate beh Pa Nang Khua Pau leh Nu Ning En Vung te tapa Tg Thang Lam Cin Pau (Kum38) in sunglam damloh na tawh 26 December 2018 ni-in hong nusia a, 28 December 2018 ni-in Sungai Buloh han ah kivui kik hi. Sangam pa hong nusiatna na hangin a dah akap a innkuanpih te tawh kibangin dahpihna I pulak khia hi. Topa’n a dah akap khempeuh a lamdnag in hong hehnem tahen.\nMalaysia gam sungah a hun zui in khuahun luanzia te lungngai kawm-in ih om ih khawl dan te kidawm ciat ni. A diakdiak in tulaitak in Malaysia gamsungah buai cipcipna te hangin vai nawngkai tawh ih kituak khak loh dingin ki dawm ciatni. Tua ban ah Ih omna Malaysia gam sungah ih pelh theih loh kimat kihenna nisim mah in om den den ahihmanin kidawm ciat ni. Hih bangkimat kihen nate ah ei mimal mahmah ih kidawp loh leh ih gamtatna a val lua te hangin a kiman zong kitam mah mah den hi. Tua ahih manin omdan khawldan leh vak dan ih siam ding ih kizasak phapha hi. Tua dan in mat leh hen khat na tuak ciangin na muan khat hoihtakin ko pah inla midang tampi contact kawi kawi kei zaw in. Na card tawi tunga min pen na khua makaite, pawlpi siate ahih kei leh na lawmit te theisak\nhamtangin. Mi pawlkhatin a card tunga min pen a tuam pi khat in pia thei zelzel uh a, tua dan mite ih kan nop ciangin muh ham mahmah thei hi. Ahih theih leh ih min taktak mah tawh ih card te bawl hamtang zaw leng kimat kihenna te ah ih kikan dan, ih kizon dan hong lemtuam mahmah hi. Zu leh sa nakhamkhit ciangin zong vak khia sese nawnloin inn ah tawldam takin om sawm zaw hamtangin.\nUNHCR ZUMPI KIKHAK DING : Hong tungding 01 January 2019 (New Year) ni UNHCR zumpi kikhak ding hi.\nZAM ZUM KIKHAK DING : Hong tung ding 01 January 2019(New Year)ni ZAM zum kikhak ding hi.\nACTS KIKHAK DING : 01 January 2019 nite ah ACTS kikhak ding hi.\nNA UN VAI NAKAN NUAM HIAM? : Na UN vai lung himawh in kannop dotnop khat peuhpeuh nanei hiam? UN Department tuamtuam ah laigelhsak nop na neih leh ZAM Member te ading mangenlo in ZAM zum pan lai ki gelh sak theiden hi.\n1. Mang Suan Khual Kepong Wangsa Permai pan kiman in UN zum ah ki report sak.\n2. Thang Ngaih Lian Kepong Wangsa Permai pan kiman in UN zum ah ki report sak.\n3. Khai Lian Khup Kepong Wangsa Permai pan kiman in UN zum ah ki report sak.\n4. Nicholas Thang Mang Kepong Wangsa Permai pan kiman in UN zum ah ki report sak.\n5. Saw Langh Kepong Wangsa Permai pan kiman in UN zum ah ki report sak.\n6. Mung Dian Hoih Tuang (Nahnuai) Bukit Jalil Camp ah kiveh thei\n7. Dong Sian Mung (Nahnuai) Bukit Jalil Camp ah kiveh thei\n8. Khup Sian Lian (Nahnuai) Sungai Buloh thong ah kikanpih\nKAWLGAM CIAH NA DING KIVAN SAK\nPa Thang Lian Zam leh Nu Cing Ngaih Don te tapa Pau Za Khai (Tedim Suangpi) pen Lenggeng camp pan in kawlgam a ciah nading a kisam sum RM650 kipiak sak in kawlgam ciah ding ngak in om hi. Hih a ciah na ding sum pen Zomi Baptist Church Malaysia (ZBCM) pawlpi te in thong leh camp sung pan kawlgam ciah ding a hamsa/a huh ding a omlo te panpih na ding hong piak sum a kizang khia ahihi. Zomi Baptist Church Malaysia (ZBCM) pawlpi Topa’n hong zang semsem lai tahen.\nPa Zam Za Lal leh Nu Man Deih Deim te tapa Kap Deih Cin (Zozang) pen Bukit Jalil camp pan in kawlgam a ciah na dingin a kisam sum RM650 kipiak sak khin a, a sawtloin kawlgam ciah thei ta ding hi. Hih a ciah na ding sum pen Zomi Innkuan Rawang(ZIR) pawlpi te in thong leh camp sung pan kawlgam ciah ding a hamsa/a huh ding a omlo te panpih na ding hong piak sum a kizang khia ahihi. Zomi Innkuan Rawang (ZIR) pawlpi Topa’n hong zang semsem lai tahen.\n1. Cing Sian Hoih (Suangphei) Salayang Hospital ah\n2. Hang Thuam (Buanli) HKL, Salayang ah buaipih\n3. Khup Sian Mung (Vangteh) IOM ah kibuai pih\nZato lam tawh kisai in vai khat peuh na neih leh Contact :Sia Mungpi 018 3122 957 ZAM ZUM HUN 9:00AM-6:00PM\nPrevious: ZBCA – GS Rev. Pau Khan Khai cidamin USA hongtungkikta\nNext: Hunthak numei le khantohna ~ Pau Sian Lian


url: =Luka 12 (TDM)\nTedim BibleLuka 12< = >\nKineihkhemna thu Hilhkholhna\n1 Mi a tul tampite hong kikhawmin khatlekhat a kisikkha gawp dongin kinehcipin a om laitakin Jesuh in a nungzuite kiangah thu gen masa a, “Farisi mite’ kineihkhemna ahi, a silngo uh limtakin kidawm un.Ref 12:1 Mat 16:6; Mrk 8:15 2 A kiseelte khatvei teitei kimu dinga, thusimte khatvei teitei thulang suak ding hi.Ref 12:2 Mrk 4:22; Luk 8:17 3 Zan khuamial sunga na gente uh sun khuavak sungah kigenkik dinga, inn sung tawngah na kihuau simnate uh mi khempeuh in theithang ding uh hi.\nKua Kihta ding\n4 “Lawmte aw, note kiangah kong genin-ah, pumpi a thah khit ciangin a sia zaw a hih thei nawn lote na kihta kei un. 5 Kuate kihta ding na hi uh hiam cih leh, mite in a thah khitsa mipa pen hell khuk sungah a khiathuah theilai Pasian na kihta un. 6 Gitta nga ciangin hamu-in kizuak lel hi lo ahi hiam? Tua bang hi lel napi-in Pasian in gitta khat beek mangngilh lo hi. 7 Na lutung uha om na sammal zah ciat nangawn uh Pasian in thei khin hi. Note lunghimawh kei un. Gitta tampi sangin na manpha zaw ciat uh hi.\nKhrih Mi Hi’ng, ci-in Mi’ Theihin Genna\n8 “Note kiangah kong cih in-ah, keima mi ahihna mi’ theihin a gen khiate, Mihing Tapa in zong Pasian’ vantung mite’ mai-ah, keima mi hi, ci-in gen khia dinga, 9 ahi zongin keima mi ahihna mi’ theihin a gen khia nuam lote, Pasian’ vantung mite mai-ah zong keima mi hi, ci-in Mihing Tapa in gen khia nuam lo ding hi. 10 Mihing Tapa a langpangte a mawhna uh kimaisak thei dinga, Kha Siangtho a langpangte a mawhna uh kimaisak lo ding hi.Ref 12:10 Mat 12:32; Mrk 3:29 11 Thusitna a thuak dingin kikhopna inn-ah ahi a, hausa zumah ahi zongin hong paipih uh ciangin bang gen dinga, bangci kihut ding ka hi hiam, ci-in lunghimawh kei un. 12 Bang hang hiam cih leh a hun a tun ciangin Kha Siangtho in na gen ding teng uh hong hilh ding hi,” a ci hi.Ref 12:11-12 Mat 10:19-20; Mrk 13:11; Luk 21:14-15\nA Hau Mihai pa Thugentehna\n13 Tua laitakin mihon lak panin mi khat in Jesuh kiangah, “Sia aw, ka pa un a hong sihsan gamh pawlkhat tawh ka u in kei hong inntuan nadingin hong gensak in,” a ci hi. 14 Ahi zongin Jesuh in a mipa kiangah, “No unau’ gamh a hawm dingin kua in kei hong seh ahi hiam?” ci-in a dawng hi. 15 Tua ciangin Jesuh in amaute khempeuh kiangah, “Hoihtakin kidawm unla, na huaiham loh nadingun kikem un. Bang hang hiam cih leh bangzahta-in mi khat a hauh hangin a neihsa tawh a nuntakna taktak kicing zo lo hi,” a ci hi.\n16 Tua ciangin Jesuh in amaute kiangah thugentehna khat gen a, “Mihau pa khat’ lo ah an tampi a piang hi. 17 Tua ciangin amah in a lungsim sungah, ‘Ka an khempeuh ka koih nading mun kicing lo ahih manin bangcih ding ka hi hiam? 18 Tua ahih manin hih bangin ka gamta ding hi: Ka ansalte phelin a lian zaw ansalte ka lam dinga, tuate sungah ka ante le ka neih khempeuh ka seng ding hi. 19 Tua ciangin keimah in: Mi hampha mahmah ka hi hi. Kum tampi sung ka khom ding annek tuidawn le na hoih tampi ka nei hi. An ne, zu ne-in, a nuam theithei-in ka om hithiat ding hi,’ ci hi. 20 Ahi zongin Pasian in ama kiangah, ‘Mihai pa aw, tuzan mahmahin na si ding hi. Hih na neihsa teng kua’n zang nawn ding ahi hiam?’ ci hi,” a ci hi.\n21 Tua ciangin Jesuh in a thugen a khupna-in, “Tua mah bangin amau ading bekin a kholcipte pen Pasian’ muhna panin mihau hi lo uh hi,” a ci hi.\n22 Tua ciangin Jesuh in a nungzuite kiangah, “Tua ahih ciangin note kiangah kong genin-ah: I nuntak nadingin bang ne dinga, i pumpi tungah bang silh ding ihi hiam, ci-in lunghimawh kei un. 23 Nuntakna pen an sangin thupi zaw a, pumpi pen puan sangin thupi zaw hi. 24 Vasate ngaihsun dih un: Amaute in khai tuh lo uh a, anlak cih zong nei lo uh hi. Amaute in beemlepang zong nei lo napi-in Pasian in annek tasamsak lo hi. Vasate sangin note nakpitakin na manpha zaw uh hi. 25 Note na lunghihmawh manun na nuntak hun uh nai khat sung bek a sotto thei kua om na hi uh hiam? 26 Tua bang a themno khat nangawn hih thei lo na hih uhleh bang hangin adangte lunghimawh se na hi uh hiam? 27 Gamlak a paakte ngaihsun dih un. Tuate in a nek ding uh na sem lo uh a, a silh ding uh puan zong gan lo uh hi. Ahi zongin note kiangah kong genin-ah: Bangzahin a hauh hangin Solomon nangawn, hih paakte khat zahin a hoihin kizem zo lo lai hi.Ref 12:27 1Kum 10:4-7; 2Khang 9:3-6 28 Upna neu mite aw, tuni-in om a, zing ciangin keutumin meikhuk sungah a kikhultum lopa kungte, Pasian in puansilh guan ahihleh note hong guan zaw kan ding hi lo ahi hiam? 29 Tua ahih manin bang ne ding, bang dawn ding, ci-in lunghimawhin om tawntung kei un. 30 Gentail mi khempeuh in hih nate lunghihmawh penin nei uh hi. Hih nate na kisap lamtak uh zong na Pa un hong thei hi. 31 Tua ahih manin Pasian’ Ukna ngaihsutin nei masa zaw un. Tua hileh hih na kisapna dangte uh zong Pasian in hong piathuah ding hi,” a ci hi.\n32 Tua ciangin Jesuh in, “Tuuhon tawmnote aw, lau-in lunghimawh kei un. Na Pa un ama Ukna sungah ukna thu a nei dingin a hong sehsa ahi hi. 33 Na neihsa uh zuak unla, mizawngte tungah tua sumte na pia un. Note adingin a sia thei lo sumkholna na bawl unla, gutate in a luh zawh lohna, leikha in zong a nek zawh lohna, cikmahin a kiam ngei hetloh nading mun vantungah na sumte uh na khol un. 34 Bang hang hiam cih leh na sum uh a omna munah na lungsim uh om tawntung ding hi,” a ci hi.\nA Kiging Nasemte\n35 Tua ciangin Jesuh in, “Na kawng uh gakin, na mei uh vakin a kigingsa-in om unla,Ref 12:35 Mat 25:1-13 36 a topa uh mopawi simna panin hong tungin kongkhak a kiuh ciangin thakhatin kong a honpah theih nadingun a topa’ ciah ding a ngak nasemte bangin om un.Ref 12:36 Mrk 13:34-36 37 A topa hong ciah ciangin a kigingsa-in amah ngakin a om uh a muh nasemte pen mi hampha mahmah ahi uh hi. Note kiangah kong genin-ah, a topa zong hong kithawi-in a nasemte an vak dingin tusak dinga, a mahmah in a nasemte an thukin na a sem ding hi. 38 Zankim laitak ahi a, zingsang khuavakkuan lam ahi zongin a hong ciah hun peuhpeuh ciangin amah ngakin a om a muh nasemte pen mi hampha mahmah ahi uh hi. 39 Ahi zongin na phawk ding uh thu khat om hi. Mi khat in guta pa’ hong pai ding hun thei khol leh a inn luhsak lo ding hi. 40 Tua mah bangin Mihing Tapa zong na upmawh loh uh hun laitakin hong pai ding ahih manin note zong a kigingsa-in om tawntung un,” a ci hi.Ref 12:39-40 Mat 24:43-44\nA Citak le A Citak lo Nasem\n41 Peter in, “Topa aw, hih thugentehna ko bek nong cihna ahi hiam, ahih kei leh mi khempeuh ading na cihna ahi hiam?” ci-in a dong hi. 42 Topa in, “A pil a citak nasem pa i cih a bangcite ahi hiam? A naseppih dangte ukin a hun manmanin amaute’ nekzah ding ciat a pia dingin a topa in a seh nasem pa ahi hi. 43 A topa hong ciah ciangin hih ama sawl bangin a sem a muh nasem pa pen mi hampha mahmah ahi hi. 44 Ke’n kong cih in-ah, a neihsa khempeuh a uk dingin a topa in tua nasem pa koih takpi ding hi. 45 Ahi zongin tua nasem pa in a lungsim sungah, ‘Ka topa hong ciahkik hak ding hi,’ ci-in ngaihsunin a naseppih numei le pasalte sat gawp henla, zukham ankhamin ommawk leh, 46 tua nasem pa’ topa pen ama upmawh loh ni, a theih kholh loh hunin hong tung ding hi. A topa in nakpitakin amah gim pia dinga, a thumang lo mite tawh a kibangin a thuaksak khawm ding hi. 47 A topa’ deihna thei napi-in a topa’ deih bangin a gamta nuam lo nasem pa pen nakpitakin kisat ding hi. 48 Ahi zongin a topa’ deihna a theih lohna hangin satthuak nading a gamtakha nasem pa pen kidamsat zawdeuh ding hi. Tampi a kipiakna pa tung pan tampi kikal dinga, a tam zaw a ki-apna pa tung pan a tam zaw kikal ding hi,” ci-in a dawng hi.\nJesuh, Kikhenna A Piangsak pa\n49 Tua ciangin Jesuh in, “Leitungah meikuang a khah dingin a hong pai ka hi a, tu mahmahin a meikuang kipan khinta hileh ka ut hi. 50 Gimna sungah ka kiphum nading khat om a, tua thu a kikhit matengin ka lungsim a nuam thei kei hi.Ref 12:50 Mrk 10:38 51 Leitungah kilemna a omsak dingin a hong pai hong sa na hi uh hiam? Hilo hi. Ke’n kong cih in-ah, kikhenna a omsak dingin a hong pai ka hizaw hi. 52 Tu a kipanin innkuan sungah mihing nga a phate, a langah thum, a langah nihin kikhenin kido ding uh hi. 53 A pa in a tapa do-in, a tapa in a pa do dinga, a nu in a tanu do-in, a tanu in a nu do dinga, a teeknu in a monu do-in, a monu in a teeknu do ding hi,” a ci hi.Ref 12:53 Mik 7:6\n(Mat 16:1-4; Mrk 8:11-13)\n54 Jesuh in mihonte kiangah zong, “Nitumna lamah meiipi hong kai na muh uh ciangin, ‘Guah hong zu ding hi,’ ci-in thakhatin na gen thei pah uh a, tua mah bangin guah hong zu takpi hi. 55 Leitaw lam panin huih hong nun ciangin, ‘Ni hong sa ding hi,’ na ci uh a, tua mah bangin ni hong sa takpi hi. 56 No a kineihkhem mite aw, vanlelei na et uh ciangin a piang ding thu thei na hih uhleh, tuhun thute bang hangin theithei lo na hi uh hiam?” a ci hi.\nNa Langte uh tawh Kilem Un\n57 Tua ciangin Jesuh in, “Bang hangin na gamtat nading uh a manin khen thei lo na hi uh hiam? 58 Mi khatpeuh in na tungah thu hong bawlin zum-ah hong paipih leh, zum a, thukhente mai-ah hong kai gawpin, thukhente in palikte kiangah hong apin, palikte in thong sungah a hong koih loh nadingin, na lang pa uh tawh na thu uh a siantheih nadingin na siam tawpun lamkalah hanciam un. 59 Ke’n kong cih in-ah, tua bangin gamta kei le-uhcin, na liausum uh na piak khit matengun thong panin na suakta kei ding uh hi,” a ci hi.


url: =Paletwa ah galkap khatin numeino abuankhit ciangin thatlum :: ZOMI DAILY\nposted on 6 May 2018 at 10:48 pm Lomkholna: Myanmar, News, Sawltak\nMyanmar, Chin State sung aom Paletwa ah galkap khatin numeino khat zawhthawh thutawh abuan (Rape) khitciang in thatlum cih Aung Htay Lin FB tungpan kiza hi.\nTua buan athuak numeino pen amin Sandar Phyo kici a, Paletwa Myone sungah ateeng Chin numeikhat ahihi. Sanginn pan innlam zuanin aciahlaitak Tatmadaw 33 (Myanmar Armed Force) tetawh kituak in buaina apiang cihi.\nTua Tatmadaw 33 (Myanmar Armed Force) lakah akihel Mg Mg Htun kici Sergeant khatin sanginn pan aciah Sandar Phyo pen zawhthawh thutawh buangawp a, abuankhit ciangin agawl temta tawh atsak in thatlum cihi.\nSandar Phyo pen Tan 10 akah laitak hi a, mibuan leh mithatpa pen tulaitak palik te’n mankhin in, Police Station ah aki keplaitak kici hi.\nAhi zongin Sandar Phyo abuan leh athak Sergeant Mg Mg Htun pen Police te’n bangmah thu bawlsawmlo cihthuzong kiza cihi.\nTatmadaw 33 (Myanmar Armed Force) tepen Paletwa sung anawkkhak uhciangin khuasung mipi te tungpanin anektawmding uh ngenden, laksakden kici hi. Innkhatkhit innkhat lutkawikawi in, antang, sathau, ak leh nektheih tuamtuam ngenkawikawi uh a, apia nuamlo te thautawh hongkapding ci’n khuasung mipite lauthawngsak in adeihteng angah mateng un zawhthawhthu tawh laksak uh cih kiza hi. Athu akicianzaw in aki pulak aomleh ahunhun in Update bawltoto ni. Sawltak #zomidaily\nPrevious: Singapore ah mawtaw amaipan diangto in akantan, ahaigamtat khat kiman\nNext: Gamsung ah vompi (bear) tawh Selfie akizaihsawm pasalkhat vompi in phuailum\nZomi le Pawlpi khantona ~ Rev. Dr. Mang Do Thang


url: =Zomite leh khanlawhna ~ Rev. Gin Khan Nang :: ZOMI DAILY\nposted on 24 August 2016 at 2:54 pm Lomkholna: Article, Ginkhannang\nKhanlawhna i cih pen gam tuamtuamah na tung kawikawi-in, a tunna munmunah haksatna tawh kikop toto hi. Ahi zongin haksatna leh pai khialhna a om hangin a tamzaw-ah Pawlpi mite in phattuam pihin, kha lam leh sa lamah khantohpih hi cih kimu thei hi. Zogamah khanlawhna hong lutte leh Pawlpite sanzia hih a nuai bangin en dih ni.\n1946 leh 1948 kumin Mizogam panin gammial nasepna ding ci-in Lai Siangtho, Labu leh puansilh nikten akipan van tuamtuam kaikhawmin Champhai a om Evan. Pu Robuanga makaihna tawh na hong sem uh hi. Aizawlah Synod makaite in a van ngahte uh bawmah thunin hoih takin apna leh khahkhiatna thupi tak a neih khit uh ciangin mihing in liangah zawngin khua khat pan khua khatah pai-in “Gospel Dak” kici hi. A tuntunna-ah khanlawhna nakpi takin tungin mipite in lawppih mahmah hi.\nTua bangin bawm 300 val Kawlgamah Champhai pan Ciau gun kanin paipih uh hi. A khatveina pen Hualngo gam leh Tedim uk sungah kipuak a, a nihveina pen Zahau gamah kipuak hi. Tedim gam sunga a tunna khuate pen Singlei, Gawsing, Mualnuam, Mualnuam Khuatung, Keizang cih bang ahi hi. Tua hun lai-in Keizang khua-ah Tapidaw mi 270 bang om a, khua dangte-ah cihtak om nai lo hi kici hi. Zomite in Lusei pau sim thei lo ahih manin phattuampih lo hi. Tua banah Lusei pau zuakna bangin a ngaihsun pawl om ahih manin a deih lo, a sanglo khua zong om hi. Khanlawhna tunna munah mite limin lamin diang uh ahih manin “Limsang Movement” kici hi.\nTedim a om Sangmang F.O.Nelson in tua thu a zak ciangin deih loin, na nial hi. Khatvei Hualngo lam panin sawltak pawl khat Sangmangpa kiangah va hawh uh a, Sangmangpa in “No milimte in Sawltak Paul thu na zui kei uh hi, ci-in a gen leh sawltakte in nang Sangmangpa in na zui kei zaw ci uh hi. Bang hiam ka zuih lohna ci-in Nelson in a dot ciangin, “Kha Siangtho nasepna na deih kei hi” ci uh hi kici hi. Khalkha a om Robert G. Johnson in zong na nialin Dawi nasepna hi ci hi.\nKhat vei ZBC khopppi-ah Johnson in thu gena, “Milim paizia hoih lo hi, pau theih loh hoih lo hi, khuang hanga lam hi. Kha Siangtho nasepna hi lo hi,” ci-in deihtakin thu gen hi. Mite in a thugen a zui pah ding sa-in kuamah a lam om nawn lo ding, khuang zong tum ngam nawn lo ding sa hi. Ahi zongin tawpna ding la a sak uh ciangin ama sangin khuang naktum zaw-in a lam mi tamzaw a, “Sangmangpa in zuau thu teng gen hi,” cihsan uh hi kici hi. Tua ahih manin Robert Johnson in ZBC leh BBC ah report lim takin pia-in laimai 30 val dimin gelh hi. 1963 ZBC khoppi-ah kikupna nei uh a, hih bangin thukimna bawl uh hi.\n* Mizogam pan hong pai Limsang paizia pen Tuiphum Pawlpite upzia, paizia leh ngeina tawh kituak lo ahih manin kideih lo hi. Deih lo bek hi loin nakpi takin do ding, beisak ding hi.\n* Tuiphum Siate leh Upate in amau khawk sung leh khua tekah a mite uh hoih takin kemcing ding a kuamah in khuang tum lo ding, solfa man bek zangin la sa ding, lengkhawm aw kaih tawh kuamah in la sa lo ding, kua mah lamsak lo ding hi.\nHih banga thukham a om ciangin Hualngo lamte khua 12 val in Mizogam Presbyterian Pawlpi zop ding ngen uh hi. Ahi zongin Synod in ZBC makaite tawh gamgi kikhen ahih manin tua susia dingin sang ngam lo uh hi. Tua ciangin Tahan a Methodist Pawlpi zom uh hi. Zahau lamte zong khua 20 val ZBC pan taikhia-in Presbyterian din’ uh hi. Synod in Rev. Lalthanga missionary dingin sawl a, ahi zongin kumpi in missionary teng a hawl khiat ciangin 1966 kumin amah zong Mizogamah ciah kik hi.\nHih hun pawl (1960-1970) mahin TBA gam sungah gupna thu a gen zong na om hi. Sia Thang Za Kam in gupna thu a san’ ciangin gupna thu genin vak kawikawi hi. Kha nasepna zong ngah hi kici hi. Cinate thungetsakin damna a ngah zong om a, mailam thu ding zong gen thei (vision) hi kici hi. Amah pen Tedim Kim Pawlpite (TKBC) huhsia sem hi a, tua banga a pai ciangin “Upna tuam pai” ci-in TBA in hawlkhia hi. A hawlkhiat ciangin amah a deih mi pawl khat tawh “Thang Za Kam Tuiphum Pawlpi” kici phuan uh hi. Sia Tun Za Kap (Gamlai) in zong pianthakna gupna thu na sang thei a, gupna thu genin vak kawikawi hi. A pa siampi zong piangthak sakin, a khua vuah khanlawhna zong tung hi. Amah pen a kihawl khiat ma-in Independent Church of Burma (ICB) ah lutin tua Pawlpi in ordination pia-in a pension dong mah sem hi.\nKum 1970 khit ciangin Zogamah khan’lawhna hong tung hi. Lamka panin sanggam EBC Pawlpite in Lai Siangtho, Labu akipan niikten puansilh kaikhawmin “Gospel Dak” hong puaksuk uh hi. Mi tampi in phattuamna ngah napin, deih zahin kizeel zo lo hi. Ahi zongin khanlawhna pen 1946 hun lai-a Limsang Pawl mah bangin kingaihsun a, Tuiphum Pawlpi in na sang thei lo uh hi. Makaite na hawlkhia uh a, na langpan uh hi. Tua hangin Pawlpi tuamtuam EBC, AG, UPC, CJC cih bang tampi tak Zomite sungah hong piang hi. Khanlawhna tawh kisai-in Tuiphum Pawlpi makai masate in “Upna Paikhial hi” ci-in na hemkhia zel uh hi.\nTua pen Zato Siavuante nasepzia ahi hi. Siavuante in mihing pumpi tungah natna hiam, a hoihlo na khat a om ciangin mun dang a lawhkhak lohna dingin at khia-in pai khia a, pumpi tung na dangte in damna ngah hi a cih bangin a hoih lote pai khia ding, a dangte lawhsak lo ding cih dan na zui uh hi. Khanlawhna in upna lam hi taleh Pawlpi paizia akipan biakpiakzia-ah kikhelna piangsak hi. Hih kikhel nopna lohna pen a lamkhak pen ahi hi. Pai ngeina zia, hih ngeina zia a kikhel ding haksa kisa hi. Tua akikheel ciangin a paikhial kisa kha thei hi. Khanlawhna meetpih dingin a man (prize) piak kul hi. Man pia loin khanlawhna kingah thei lo hi.\nAhi zongin kum 1990 khit ciangin khanlawhna thu pen kinial thei lo, kido thei nawn loin Pasian hehpihna hang tawh tuiphum e, phum lo e, cih om nawn loin Zomite sungah hong kizelh hi. Tua pen Pasian Kha Siangtho nasepna leh hehpihna hi zaw ding hi ka ci hi. Kha Siangtho nasepna pen mihing in dal zo lo a, do i sawm hangin kido zo lo hi. A hoih leh hoih lo ciang Lai Siangtho pan enin khensiam ding kisam bek a, Kha Siangtho nasepna i nial khak ding dah huai hi. A beisa hunah Tuiphum Pawlpi in kha khan’lawhna na nial ahih manin i phattuam pih ding bangin kiphattuam pih lo hi.\nAizawl a Prof. B.Lalthangliana in “Gospel Dak pen a ngahte in aphattuam pih loh hangin a pia khiate in phattuampih mahmah hi, bang hang hiam cih leh a pia mite sungah khan’lawhna tung hi” ci hi. Mizogam khanlawhna-ah Pastorte, Siate mah in makaih hi. Rev. Liangkhaia leh Rev. Chhawna cihte pawl pen makai-in pang zaw uh hi. Pastor Chhawna in vision mu thei a, a vision muhte laibu-in bawl uh a, “Chhawna Inlarna” kici hi. Tua thute pen tu dongin tungtung lai hi a ci zong om hi. Vision hoih ka cihna hi lo hi. Pastorte kipiak khiat zia leh khanlawhna sungah a kizatzia uh ka genna hi.\nThukhupna dingin Khanlawhna hangin Zomite khuamuhna hong khang hi. Gospel vakna panin khua khat leh khat thu kizakna omin, khuapi khuata thu kiza-in kisang thei hi. Khanlawhna hangin khualzin gamvak tamin, i muh ngei loh, i pai ngei lohna gam America nangawn kitung hi. Gamdang hih zahin a kitunna zong khanlawhna hang hi kici thei ding hi. Zogamah Lawki a bei theihna zong khanlawhna hang hi kici thei hi. Tua ahih manin khanlawhna nasepna pen minam sungah a bei lohna dingin lungsim takpi tawh ki-apin thunget toh zel ding kisam hi. Zomite sungah khanlawhna mei kuang om den ta hen. Topa in thupha hong pia ta hen. Amen!\nPrevious: Zomite kiamlam maw khantohlam ~ Thang Khan Dal\nNext: Zi nam 7 leitung ah om hi ~ Pau Khan Suan


url: =MICROCHIP IN SAPI NAMBAT HIPAH LO – Tedim Chin India\nHomeThuthakMICROCHIP IN SAPI NAMBAT HIPAH LO\nAugust 9, 2017 admin Thuthak 0\nMicrochip pen Mangmuhna in a gen nambat 666 ahi hiam cih dotna tampi om aa, mi tampi in microchip pen 666 i cih sapi ciaptehna hi ding hi ci-in gen uh hi. Christian tampi te’n Microchip pen Mangmuhna 13:18 sunga kigen, Sapi ciaptehna hiding ci-in, a kigen manin, a lauthawng mitampitak om hi. Microchip pen, number 666 hi peuh mahlo hi. Ahi zongin, mailam hun ah mite hong control nangin, a kizang thei ding vanh khat cih theih a hi hi.\nMICROCHIP I NASEPZIA LE AKIZATZIA\nMicrochips pen information technology vanzat kitangsam mahmah khat ahi hi. Computer engineer leh IT scientist te bangin a tuamtuam nam tampi bawl khia uh hi. Microchip i khut vun sungah kikoih henla scan tawh hong ki-en leh, ei ii tangthu a kiguang khempeuh baihno takin, computer sungah hong kilangh khia pah ding ahi hi. Tua banah, i omna mun koi lai hiam cih zong, Global Position System (Kawlgam ah zong) a zang tam mahmah ta hi. Phone leh Mawtaw tungah kiguan setvan neuno khat hi-in, i pai ngei loh, i theih ngei nai loh mun khatah kuama hilh kul lo-a, hong hilh thei) zangin hong kikan thei ding ahi hi. Tu aa i zat handphone-te, bankcard-te sungah zong microchip a kizangh hi aa, i omnaa, i phone zatna, i bankcard zatna munmun hong ki thei pah lianlian hi.\nNew World Order a kici One World Government le economic system hong tun’ tak ciangin, bandcardte, handphone tawh limtakin, hong kigaakcip thei ding ahi hi. Vanleina, vanzuakna cihte ah controlna baih mahmah ding hi. Tun Kawlgam ah Ayewady Bank te in sum lei sum zuakna ding, phone ahih kei leh bank card ki zangh thei dingin code number bek zangta uh hi. Tua tungtawn Mobile phone panin van kilei , sum kikhak thei ziau hi. Bank pan, sum leitawi nading nangawn, SMS (text message) tawh ki lei tawi thei hun hi ta hi. Na khempeuh sungah chips kilim zat mahmah ta cih na ahi hi.\nHih nambat 666 pen mi pawlkhat in buaipih mahmah uh hi. Hih banga nambat 666 a buaipih le a laute misiam ten natna nam khat a vei-in ngaihsun uh hi. Tua natna min pen Hexakosioihexekonta hexaphobia (fear of number 66, nambat 666 lau natna) ci uh hi. Hih natna dam nadingin zatui Pianthakna sim loh zatui dang om lo hi.\nRFID pen Radio Frequency Identification cihna ahi hi. RFID chips pen electronics vanzat kitangsam mahmah khat ahi hi. Security lam tawh kisai gentehna-in sum tawh kisai (financial) identification le a dang tampi ah kizang hi. Hih electronic chips pen neu mahmahin buhtang cia khawng bek pha hi. Ahizongin a sungah unique verification nambat om hi. Property scanner tawh a ki scan ciangin hih chips in scanner ah ID nambat na puak hi. Hih ID nambat tawh kituak set ahi zongin, mihing le ganhing ahi phial zongin computer server liante ah network hiam internet hiam zangin olno takin kizongkhia thei hi. Tua ahih manin mi khat peuh in ID nambat a neih a, computer server khat peuh a mau tangthu kim (Personal Database) a neih naak leh, sum tawh kisai khempeuh le ama tangthu khempeuh olno takin kizong khia mengmeng thei hi. RFID Chips nam nih om hi. Khat pen Active RFID hi-in a khat zaw pen Passive RFID ahi hi. Active RFID Chips ah battery neucik lithium, CMOS cihte hi. Hih battery in chips sunga microchips’s circuitry ah (mei pia) power supply hi. Chips scanner ahih keileh, chip reader ah signal khak mengmeng thei lai hi.\nPassive RFID in bel battery nei lo-in Chip reader a power zang hi. Barcode le ATM cardte Passive laka akilang pawl ahi hi. Leitung gam 25 valah hih dan mimal identification programs kizangta hi. United States le Cananda ah kinaak zat peuhmah hi. Hih dan RFID lakah mi pawlkhat in sahang nambat dan-a a ngaihsut uh Multiple Micro Electrode Array (MMEA) zong kihel hi. Ki-at (Surgical operation) tawh olno takin mihing khuak le taksa mundante ah olno takin kikoih thei hi. Hih dan set mihing pumpi ah kiokoih hi leh mi khempeuh computer khat mah bang ding hi. Nambat (Digit) 18 nei IP neih hun hong tung ding hi. Hih 18 pen mi tampi 6 + 6 + 6 = 18 danin ngaih sunin nambat 666 piangsak uh hi.\nTuhun ciang Sattellite le Landline links tampi omta hi. Radio frequency banah RF transmitter le receiver a om naak leh information kikhak sawn haksa nawnlo hi. Tua ahih manin RF transmitter dinga mihing zat theih dingin kibawl mah hi. Ahi zongin Pasian thu zui thu um te adingin hih dante lau ding hi zenzen lo hi. Mi pawlkhat in thei cianlo ahih manun mawk lau thei uh hi. Mawtaw, cycle nambat 666 nei tampi om hi. Inn nambat 666 nei tampi om hi. Simcard tungah nambat 666 kisuang tampi om hi. Tuate Sapi’ nambat 666 kici thei lo hi.\nNUMBER 666 IH CIH\nHih Sapi nambat i cihcih pen, i vanhzatte’ nambat hi zenzen lo hi cih pen, Lai Siangtho in siangtakin hong gen hi. Mihing ii nambat hi zaw hi. Mihing cih zong pen, min le za, title hi zaw lailai hi. Min le nambat kituak ahih manin sapi nambat kici thei pah tuan lo hi. Sapi hong piankhiatna, a khanzia, a sep ding khempeuh kamsangte in genkhol khin hi. Tua Sapi in kumpite’ kumpi maw, topate’ Topa maw, Zeisu zalaih pa maw? Pasian ii title a deih gawh pa, Pasian’ zaa a sutnuam pa i nambat ahi hi.\nPasian’ zaliatna, thuneihna a sutnuam pa, Satan Dawimangpa ahi hi. Anti-Christ kici hi.\n1. Hih Anti-Christ in leitung mite, Biakna min, Pasian min paulapin hong kilom khat, hong kipumkhat sak ding hi. Ki-tna, Kipumkhat theihna pen, Pasian Nipi Ni … (atuh) ahi SUNday ni zatkhopna tawh, leitung mite hong guam tuah ding ahi hi. Christian lote in zong, tua upadi law pen zuih ding baih hong sa mahmah lel uh hi. Pasian Nipi Ni ahih leh Sabbath Ni, Saturday ni a hi hi. Daniel 7:25 Anti-Christ in, Pasian thukham, Ni leh Hunte khelsak ding ngiimna nei hi, ci-in hong hilh hi. (Eze 20:20) Sabbath ni pen, Topa le a mite kiciaptehna Ni hi. Eph. 1:13 Zeisu a it te, thukham a zuite hi aa, Khasiangtho in ciaptehna pia beh lai hi. John 14:15 Sabbath pen, mihingte a’ ding a kibawl ahi hi. Mark 2:27 Topa Zeisu pen Sabbath i Topa hi. Mark 2:28. Tua hi leh ei Christiante in, Sabbath ii Topa ahi Zeisu pen Topa leh a tate kiciaptehna ni Sabbath ni mah aa i biakciang, Pasian tate taktak ci-in ciaptehna kingah pan ding ahi hi.\n2. Matt. 28:1 Nipikal khat sung, Sunday pan Friday Ni zong, nasepni hi. Ni sagih Ni. Sabath Ni ahih le Pasian tawlngak Ni hi aa, Mihingte’ tawlngak ni dingin hong bawlsak ahi hi.\n3. Anti-Christ ii tuu le tate in, damdamin SUNday ni tawh nasia tak in kipumkhatna hong laa ding uh hi.\n4. A nungta Pasian ii tuu le tate in, damdamin Saturday Sabbath ni tawh kipumkhatna hong laa ding uh hi. Tua laitakin, Satan in Pasian’ tate tungah, hehlua-in galdo in hong kuan ding hi. (Rev. 12:17) Thukham kiptak khotak a leen, a beibang thuman pawlpite tungah, Satan hehlua hi. Tua thukham number 4 na pen, amuhdah penpen hi lai hi. A hang pen, Sabbath in, Topa le a Tate kiciaptehna ni hi.\n5. Satan in zong, amah le a tate kiciaptehna nading aman lo counterfeit Sabbath ahi SUNday, leitungah hong phuankhia hi. Nimrod kumpipa hun panin, ni biak ni-in, SUNday hong popular mahmah ta hi. Tua pen, Romans Empire hong thahaat mahmah laitakin, Constantine kumpipa in Anti-Christ ii khutzat le huzaap tawh, Sabbath Topa Nipi Ni pen, Sunday tawh hong khelsak ahih manin, Christian a tam zawte in Sunday zang uh hi. Dawi mangpa in, gual zo kisa kha ding hi. Ahi zongin, a tawpna thukhen ding pen, Pasian mah hi.\nSapi nambat a nei lote in van lei thei lo ding, van zuak thei lo ding hi, ci hi. (Mang 13:17). Microchip nei lote in van lei thei lo, van zuak theih loh hun hong tung ken teh kici thei lo hi. Bang hang hiam cih leh, internet, phone vive hunah, sum tang zang nawn lo-in credit card bek kizatna mun tam semsem ta hi. Kawlpi ah zong credit card bek a zang kitam mahmah ta hi. Microchip tungah nambat 666 tuangsak uh a, tua microchip tawh van lei, van zuak thei ahih manin, “Sapi nambat hi” ci-in upna ding thu om peuh mah lo hi.\nMang. 13 sunga “Sapi nambat 666 le microchip tunga nambat 666 kisai kha peuhmah lo hi. Lai Siangtho ii gen bang hiam ci-in kan phat huai hi. Dawimangpa in hun tomno khat bek nei lai ahih lam thei ahih manin, nakpi takin nasem a, mite’ up theihtheih ding van zat tuamtuam hong zang hi.\nMi tampi in Dawimangpa’ thu a up khak manun tawntung siatna a tung ding uh hi lo zaw in, Pasian’ thuman thutak a up loh manun a thuak ding uh hi, ci-in genkholhnate in hong hilh hi.\nMang. 12:14; 22:14 nasim beh in. Pasian thukham a zuite, apuan a siangtho sakte nuntakna singgah ciamkha ding hi. Mi Siangthote la ding bekin Topa Zeisu hong pai ding hi. Misiangtho i cihte a kuate hiam? Mawhna a bawl ngeilote maw? Hi zenzen lo hi. Amawhna a nusiate hi. Zeisu sisan tawh siansuahna angahte bek hi. Mawhna kissik kik aa, mawhna i nusiat ding ahi hi. Zeisu sisan in i mawhnate hong sawp siangsak thei bek hi.\nTua ahih leh mihingte a siangtho-in, kinungta thei maw? Lai Siangtho in mihingte a siangtho in, i nuntaak ding deih lua hi. Kinungta thei lua hi. 1 Peter 1:16. Mimawhte, 1 John 3:4 Thukham palsatte, vangam tunglo ding hi. Thukham zuite, mawhna kisiik kik aa, mawhmaisakna Zeisu kiangpan angah aa, a siangtho-in anungtate bek …gupkhiatna saang ding hi.\nMicrochip hilo, Sapi’ nungzui loh nading leh Tuuno nungzuihna pan lampial khia lo ding in Kha Siangtho in hong makaih tawntung ta hen!.\nSource : Dr. Mungpi\nHONG NUSIA REV. Dr. G. K. NANG PHAWKNA\nTeachers’ Day 2017 in State Award Sang\nDr. Cingbawi Ph.D Ngah Lungdampihna\nCHIN LEH ZOMI : KHAT KA TEM, KHAT KA PAAI


url: =Sawltak Tangthu 27 | Siantongluan.net\nSawltak Tangthu 27\nSawltak Tangthu 27 |\nItaly gamah teembaw tawh ka pai ding uh thu a khenkhit uh ciangin Paul leh thongkia dangte pawlkhat, "Kumpipa Galkapte," a kici Rom galkapte a uk bu Julias khutsungah a ap uh hi.\nAdramittium khua teembaw khawlna panin Asia gam lam manawh dingin a kithawi teembaw-ah tuangin ka dingkhia uh hi. Masedonia gam Thesalonika khuami Aristarkhas in zong kote hong zui hi.\nA zing ciangin Sidon khua ka tung uh a, Paul tungah bu Julias dik mahmah ahih manin a lawmte tawh a kimu ding leh a lawmte in a kisapnate a piaktheihna dingin a paikhiasak hi.\nTua lai panin ka ding leuleu uh a, huih in hong maiphut ahih manin Saipras tuikulh pang beelin ka pai uh hi.\nSilisia leh Pamfilia gam tawh a kizom tuipi kantanin ka pai uh a, Lysia gam Myra khua ka tung uh hi.\nTua lai panin bupa in Alexandria khua pan Italy gam a manawh ding teembaw khat hong mu ahih manin tua teembaw tungah kote hong tuangsak hi.\nTua lai panin ni tampi sung damdamin ka pai uh a, haksapipi-in Nidas khuapi santak ka tung uh hi. Tua lai panin ka paisuaknop uh hangin huih kiphuzo nawnlo ahih manin Krete tuikulh beelin ka sukpai uh a, Salmone leidawk gei tawnin ka paisuak uh hi.\nTuipi gei neh cintenin ka pai uh a, Lasia khua tawh a kigamlalo, Khawlmun Nuam a kici khua khat, haksapipi-in ka tung leuleu uh hi.\nTua lai-ah ni tampi sung taam ka hih manun Mawhmaisak Ni hun nangawn khengkhin ahih manin teembaw tawh pai lai ding lauhuai ta hi. Tua ahih manin Paul in amaute kiangah,\n"Lawmte aw, tu-in teembaw tawh khualzin ding lauhuai ta a, teembaw leh a vanpuakte a siat genloh, mihing mahmah in zong i sihlawh ding lauhuai hi," ci-in a ngaihsutna a gen hi.\nAhi zongin galkapbupa in Paul thugen sangin teembaw ukpa leh teembaw neipa thugen umzaw hi.\nPhalbi hun sungteng tua ka khawlna mun uh belh dingin hoihlo ahih manin, mi tampite ngaihsutna-ah, paikhia-in ahih theih leh Foenik teembaw khawlna ciang tunzawhna ding hanciam ding hoihsa uh hi. Tua lai mun pen Krete tuikulhah teembaw khawlna khat hi a, khang nitumna pan sak nitumna lam a nga teembaw khawlna ahih manin phalbi hun sungteng nuamtakin tua lai-ah a ki-om thei ding ahi hi.\nLeitaw lam panin huih hong nun hiauhiau ciangin ei deihna bang hi, ci-in ngaihsun uh ahih manin teembaw khihna sikkawipi kaikhiato uh a, Khawlmun Nuam panin Krete tuikulh a kineh thei zahzahin nehkawmin ka pai uh hi.\nAhi zongin a sawt kihal loin, "Leilu Nisuahna Huihpi," a kici huihpi hat mahmah khat tuikulh lam panin hong nung hi.\nTeembaw hong mutgawpsak ahih manin nangzo nawnlo a, cihna ding kithei nawnlo ahih manin ama hong mutna tuipi lamah ka zui lel uh hi.\nKauda tuikulh leitaw lampang san ka tun uh ciangin tua tuikulh in huihpi tawm khat hong dal ahih manin, teembaw tawh a kikhihkhawm gunkuang a siatlohna dingin haksapipi-in ka huzo uh hi.\nTeembaw tungah gunkuang a koih khit uh ciangin, teembaw a kitapkhak leh cihna-in a kimkotah khauhual tawh a gak uh hi. Libya gam tui daina sehnel lakah awk khading, ci-in lau uh ahih manin teembaw puanzaak khiasuk uh a, huih mutna tawh damdamin a paisak uh hi.\nHuihpi dai thei tuanlo ahih manin a zing ciangin teembaw puak vante tui sungah a lawnkhia uh hi.\nA thai ciangin teembaw vanzatte pawlkhat, a khut mahmah uh tawh tui sungah khia leuleu uh hi.\nNi tampi sung ni ahi a, aksi ahi zongin muloin huihpi nakpi takin hong nung tawntung ahih manin suahtak zawhna ding lametna peuhmah om nawnlo hi.\nTeembaw hawlte an neloin sauveipi a omkhit uh ciangin amaute mai-ah Paul hong ding a, "Lawmte aw, keima thugen hong mangin Krete tuikulh panin a paikhialo hi lehang, hih siatna leh supna khempeuh tawh i kipelh ding hi.\nAhi zongin tu-in note lunghimawh kei un. Teembaw sia bek ding a, mihing a si kuamah omlo ding hi.\nBang hang hiam cih leh kei tawh a kipawl ka biak Pasian vantung mi, tuzanin ka kiangah hong pai a,\nPaul aw, lunghimawh kei in. Gam uk kumpipa mai-ah na ding ding a, Pasian in nang hong hehpih ahih manin nang leh na khualzinpihte khempeuh na suakta ding uh hi, hong ci hi.\nTua ahih manin lawmte aw, kuamah lunghimawh kei un. Kei tungah hong gen bangin hong piangsak ding hi, ci-in Pasian ka muang hi.\nTuikulh gei khat peuhpeuhah huih in hong tun hamtang ding hi," a ci hi.\nTua bangin huihpi mutin Mediterranean tuipi tungah teembaw tawh ka laam zawh uh a zan sawmleli zankim laitakin lei tawh kinaita hi hang, ci-in teembaw hawlte in a ummawh uh hi.\nKhau mongah sik khihin tui thukna a teh uh ciangin pi za leh sawmnih thuk a, a den zek ciangin teh leuleu-in pi sawmkua a thuk hi.\nKa teembaw uh leh suang a kitahkhak ding lau uh ahih manin teembaw nunglam panin teembaw khawlsakna sikkawipi li khiasuk uh a, khuavak ding ngakin ka om uh hi.\nTeembaw panin teembaw hawlte taikhiat sawm uh ahih manin teembaw tung panin gunkuang khiasuk uh a, teembaw mailam panin a khawlna ding sikkawipi a khiasuk ding kineih uh hi.\nAhi zongin Paul in galkapbupa leh galkapte kiangah, "Teembaw hawlte teembaw tungah hong om nawn kei leh na suaktazo kei ding uh hi," a ci hi.\nTua ahih manin galkapte in gunkuang a kikhihna khau sattatin a khahkhia uh hi.\nKhua a vak kuan ciangin mite in an a nekna dingun Paul in hanthawn a, "An nelo tui dawnloin lungkhamin na omzawh uh tu-in ni sawmleli a phak ni hi ta hi.\nAn na nekna dingun ka hong thum hi. An neloin na nungta zo kei ding uh hi. Tutungin bangmah na ci peuhmah kei ding uh hi," a ci hi.\nHih bangin thu a gen khit ciangin Paul in anlum la a, amaute khempeuh mai-ah Pasian tungah a lungdamna ko-in a anlum balnenin ne dingin a kipan hi.\nAmaute khempeuh zong a lungsim uh hong nuam a, an a ne ciat uh hi.\nTua teembaw sunga om mi a vekpi-in za nih leh sawmsagih leh guk ka pha uh hi.\nMi khempeuh in an a kinek khit ciangin teembaw a zanna dingin a sunga mangbuhte a lawnkhia uh hi.\nKhua hong vak ciangin koi lai gam hiam, cih teembaw hawlte in thei tuanlo uh hi. Ahi zongin tuidawk leh a gei-a leilak mu uh a, ahih theih leh tua lai-ah teembaw khawlsak dingin a ngaihsun uh hi.\nTua ahih ciangin teembaw khihna sikkawipi khaute sattatin tui sungah khiasuk uh a, teembaw heina-a kizang sing peekpi khihna khaute zong a sut uh hi. Tua ciangin huih in hong mutin tui gei lamah ka pai theihna dingun a mailama teembaw puan a sang khai uh hi.\nAhi zongin teembaw in sehnel hong phukha-in a tum hi. Teembaw mailam lei sungah tumin taang thei nawnlo a, teembaw nunglam pen tuihual in hong satkham gawp hi.\nThongkia mi khempeuh tui peekin a taimang ding uh lau uh ahih manin galkapte in thongkiate thah a sawm uh hi.\nAhi zongin galkapbupa in Paul suaktasak nuam ahih manin tua bangin a thahding uh a kham hi. Tua ahih manin tuipeek thei khempeuh in teembaw panin a nawlah tui va peekin,\nadangte in teembaw sing kitamte lenin a omna dingin thu a pia zaw hi. Tua bangin ka vekpi-un tui gei-ah ka suakta uh hi.\nTedim Lai Siangtho / Laibu: Sawltak Tangthu 27


url: =21 December 2019 | Sabbath 51 na (Magi-te Kiangpan Letsongte) ~ MUC\n21 December 2019 | Sabbath 51 na (Magi-te Kiangpan Letsongte)\nAdmin 10:38:00 PM Articles, Offertory Reading Zomi\n“Midian mite le Efah mite’kalaoh note, kalaoh honpite in nang hong tuam ding uh a, Sheba gam sunga om khempeuh hong pai ding uh hi. Amaute in kham le paknamtui hong paipih ding uh a, TOPA phatna a taangko ding uh hi” (Isa. 60: 6).\nTusawngteng leitung in Jesuh hong suahna thu tawh kidim hi. Jesuh hong suahna in nuamna leh lungdamna tawh kidim hi. Pasian Tapa in mihingin hong piang hi. Jesuh, naungekin a hong suahlai-in Magi-te in, kham, saledi paknamtui leh myrrh paknamtuite, letsongin va puak uh hi. Hih nate in kumpite tungah kipia letsong hi. Namdangte in a pasian biakna-in zong zang thei uh hi. Kumpi Seleucis Nihna Callinicus in Miletus khua-ah, AD 243 kumin, Apollo pasian tungah pia hi, ci-in kiciamteh hi. Isaih in zong namdang kumpite in Topa phat uh hi, cih pulaak hi.\nHih namdangte mite in Jesuh Kumpi thei uh hi. Leitung mawhna hangin sihna thuak ding hi cih thu zong um uh hi. Bang hang hiam cihleh siluang nuihna dingin myrrh paknamtui kizang hi. Jesuh sih ding thei-khol uh hi.\nJesuh in Kumpi hi banah na khempeuh hong pia Pasian hi. Romans 8: 32 “Ama Tapa nangawn siit lo-in eite khempeuh a’dingin hong piakhia ahih manin, na dang khempeuh zong hong pia-zaw kan ding hi lo ahi hiam?\nThuumna: Jesuh in eite khempeuh aa ding a nunna hong piak manin lungdam lo ding na hiam? Tuni-in Jesuh na Pasian aa dingin bang na pia hiam? Amah i piak khempeuh lak pan i lungsim piakna in mannei pen hi.\nThungetna: Topa, kote Kumpi, tuni-in ka lungsim uh hong sang in. A lian mahmah na nunna nong piakna hangin ka lungdam uh hi. Amen.


url: =Ngeina leh Christian Upna (4) ~ Rev. Fr. Damian Dal :: ZOMI DAILY\nposted on 8 June 2015 at 9:50 am Lomkholna: Article, Biakna, DamianDal\nNgeina cihthu namnih in kitel thei hi. Ngeina (culture) i cih in mihingte nuntakzia khantohna, amaute pilna leh theihna te asangpenpen leh ahoihpenpen, atangzai penpen leh apicingpenpen a nuntakpihna cihna ahihi. Hi cibang telna zia pen nidangpek ahi, leitung piancil a kipan minam khempeuhte sungah akimu ngeina tawhkisai amau te telzia leh nuntakpihzia ahihi.\nNgeina cihthu telzia anihna in khangthak (modern view of culture) te ii ngeina cihthu atelzia uh ahihi. Hih khangthakte muhzia ngeina i cih in, minamkhat ii lungsimpuakzia, lungsim khuamuhzia (philosophy) leh nisim asinkhak athuakkhak thu te tungah minam khat ii muhzia, sanzia (responses) te ahihi.\nHih telzia thunih te hangin, ngeina i cih in mimal leh minam hongkizomsak, mimal leh minam khau bang honghen in, tuibang honggawm ahihna thu kimuthei hi. Minam khat ii ngeina in deih le deihlo cihthu hilo, thei le theilo cihthu hilo a, tua minam sunga om mimal tungah nisimin thunei gige hi. Tua thu hangin, sisan in thugenhi kici hi.\nNgeina ii hoihna ametlawh, akhantohlawh, anopsaklawh pen tua ngeina nei minamte ahihi. Hihthu hangin, mikhat peuhmah in ama minam ii ngeina te paaikhia thei ngeilo hi. Athei keiphial zongin, tua ngeina te in amasungah nungta gige ahihman in, minam leh minam ngeina kikhen theilo hi, ci in ana kiciamteh ahihi.\nNgeina cihthu akhiatna atangzaizaw in tawm i enlai dinghi. Ngeina i cih in pupa te hunpekpan hongpai amaute nuntakzia, thungaihsutzia, thumuhzia, annek tuidawnzia akipan, amaute nuntakna sungah zungkha in akhang akhangin hong kizomsuk minamkhat ii kipattahna leh, kilamna innpi ahihi. Tua ahih manin, ngeina i cih in, minamkhat ii bulumna, picinna, innpi zong kicithei hi. Ahi zongin, tua innpi pen kipuah, kihah, kizem in hun le mun tawh kituak in ki puahpha toto a, minam innpi ahihna kibeisakthei ngeilo hi.\nTua hi a, ngeina i cih in, puahkul, hahkul, zepkul a, ahun le amun tawh kituak in puahphat tohtoh ding ahihi. Genteh na in nikteenzia puansilhzia te ah teltak in kimuthei pen hi. Ngeina in khanglui leh khangthak kizopna guipi zong nahihi. Khanglui pupa te nuntakna ah zungkiphut in, khangthak leh khanglai ding khangsawnsawn te nuntakna sungah ngeina gui hongzam suksuk ahihi (cf. Vatican II: 1965, Gaudium et Spes, 53).\nNgeina in minam puahpha in zema, minampicing suaksak in, minamlamsang hi. Tua mahbangin mihing te hangin ngeina piangin, mihingte in ngeina bawla, mihingte in ngeina ciingin keem in, mihing te in ngeina puahpha in, mihingte in ngeina picingsak hi. Hihthu hangin minam khat leh amau te ngeina koi piangmasa a, koi thupi zawhiam cihthu dotna in amawknapi ahihi. Banghanghiam cihleh mihing omlo in, minamkhat ii ngeina cih omlo a, ngeina neilo minam na omlo hi.\nTuhun ciangin mitampi te in “Ngeina pen mihingte bawl hilel hi” (Culture is manmade) ci in pawng ngaihsut thei uhhi. Human being is formed by its culture – Ngeina in mihingte nuntakzia kikhelsak hi. Hihthu hangin ngeina leh mihing (ahihkei leh) ngeina leh minam koi masak dinga, koi nunun ding cih thu in, minam siasak in, ngeina zong siasakthei hi.\nHihthute hangin, minamkhat ii ngeina sungah Christian upna in innteek asuah matengin, tua Christian upna in tua minam sungah zin tanghden hi aci ihihi. Upna in mihing nuntakna puahin, keemin, khangcingsaka, lamsangin, picingsak hi. Upna in asi lo in, anungta upna ahih den nadingin, upna puah in, upna keemin, upna khangcingsak a, upna ipicin sak semsem ding Pasian piak vaipuak anei ihihi. Hithu te hangin, Ngeina le Christian upna kithupuak theihna thu tampi ihmu thei semsem hi. Rev Fr Damian Dal\nPrevious: Pa Hoih? ~ Dimno’ Pa\nNext: Piancil leh Tuhun Bangkilamdang ~ Rev. Fr. Damian Dal


url: =ARTICLES Interview Rev. Dr. Kam Khaw Thang Tangthu\nLast Updated on Monday, 30 September 2013 20:41\tWritten by Tongsan Admin\tFriday, 29 March 2013 12:36\nRev. Dr. Kam Khaw Thang, B.Th, D.D.,(The first Tedim Bible translator)\n1999 kum ciangin ama nasep na leh service tungtawn in thupi leh minam pawlpi ading a kipiakkhiatna le asepnate pahtawina in Yangon Evangical Bible Seminar (EBS) sangte in Doctor of Divinity (D.D) degree pia uh hi. Tuni ciang Zomi Pasian nasem Siate sungah akum tam pen khat hi-in Pasian nasepnate zong ahih theih zah in mapang lai hi. Yangon (TBC-Y) pawlpi ah member in om a, kum 2010 in a zi S/M Niang Khan Ciin in nusia hi. A zi nuasiat hangin, atate in kem in tulaitak Yangon khuapi ah teng hi. A zi tawh Pasian thupha tapa 4 l4 tanu 2 nei hi. A tapa Ubel Nung Khan Kham kum 1990 in Thailand Bangkok ah Electric mei hangin hong nusia khin hi. Pasian nasep sungin Tuiphum mimal (1235) tuiphum a, Nupa kop kiteensak (letthat) kop (41) tengsak hi. Tedim Laisiangtho mangkam in hong letkhia masa penpen Rev.Dr. Kam Khaw Thang Zomi te-in pahtawina kong pia uh hi. Khansauna thupha Topan hong pia lai hen.


url: =Indonesia, Java ah Passenger Bus khat tuahsia in mi 27 si, 16 liam :: ZOMI DAILY\nposted on 11 February 2018 at 4:37 pm Lomkholna: Indonesia, News, Sawltak, World\nIndoensia, Java Island ah zanni Saturday (Feb 10) ni in Passenger Bus khat suahsia in, mi 27 takin sihlawh uhhi. Tuaban ah aliam bekbekzong mi 16 tak pha uhhi.\nHih Passenger Bus sungah akigawm in Passenger mi 40 val atuang kici a, atungah atuang Passenger tepen gamdangmi kihello, gamsung khualzin “Domestic Tourists” vive hizaw kici hi.\nSubang Region, West Java Province sungah atailaitak in Motorcycle khat phukha masa in, tuakhit ciangin lamkhanglam ah akilawnkhia cihi. Lamzikpi akhanglam ah tamveipi aki lumlet sukgawp ahih manin, asungah atuang Passenger tezong asi aliam atam ahihi.\nHih Bus sungah atuangkha Passenger atamzaw pen South Tangerang, Java’s Banten Province sungah ateengte vive hizaw kici hi.\nPolice te’n hih Passenger Bus tuahsiatna ahang akanciansan laitak uh hi a, ahi zongin Brake ahoihloh hangin atuahsia hiding kicitek hi.\nOfficers te genna ah Bus sungpan in asi aliam te kihemkhia in, Local Hospital khatah kipuak cihi. Subang hospital spokesman Mamat Dudirakhmat in agenna ah ko zato ah misibuk pen misi dimkhin ahih manin, misi ki puakbehthei nawnlo hi ci’n Local Broadcaster Metro TV te tungah genkhia hi.\nIndonesia gamsung ah Bus leh Train tepen luithei mahmah in, hoihtak in ki kemcinglo, Maintenance hoihlo ahih manin, Accident tamthei mahmah kici hi.\nVideo: Indonesia: 27 killed, 16 injured in Java bus accident *GRAPHIC*\nMalaysia gamsung ah 2017 kumsung Road Accident hangin misi 6740 pha\nMalaysia gamsung ah Road Accident, mawtaw tuahsiatna hangin 2017 kumkhatsung misi pen 6740 pha cih Bernama te’n genkhia uhhi. 2016 kumsung in Road Accident hangin asipen mi 7152 hi a, tuatawh tehkakna in 2017 kumsungpen Road Accident hangin misi tamzawdeuh hi.\nHihvai tawh kisai in kumpi ulian ahi Transport Minister Datuk Seri Liow Ting Lai in agenna ah tuahsiatna apiangsak atamzaw pen Motorcycle tuangte hanghi. 2017 kumsung in Motorcyclist asi bekbekpen mi 4348 phahi ci’n genkhia hi. Sawltak #zomidaily\nPrevious: Vondeih Kep Ding – 131 (Dimno’ Pa)\nNext: Tedim khuasungah datsi zuakteitei ahih manin ki matsak